Muslim Matua and Hindi speaking voters hold power in Bengal elections read in Bhojpuri Bhojpuri Spl: बंगाल में मुसलिम, मतुआ आ हिन्दीभाषी समाज फरियाई, केकरा माथे मउर-केकरा माथे भउर\nBhojpuri Spl: बंगाल में मुसलिम, मतुआ आ हिन्दीभाषी समाज फरियाई, केकरा माथे मउर-केकरा माथे भउर\nजवना मुसलिम वोट खातिर ममता बनर्जी नमाज-फातिया के कार्यक्रम में टोपी पहिरले आ नमाज पढ़े के अंदाज में लउके लगली, ओह से बंगाली हिन्दू वोटर बिदके लगले. एही बीच में सरस्वती पूजा, काली पूजा, दुर्गा पूजा जइसन हिन्दू परब-तेवहार में ममता सरकार के अड़ंगा आग में घीव के काम कइलस. हिन्दू बंगाली समाज के लोग ओही समय से विकल्प के तलाश में जुट गइल.\nकोलकाता. बंगाल विधानसभा चुनाव में केहू केतनो हड़बोंग मचावे, बाकिर केकरा माथे मउर चढ़ी आ केकरा माथे भउर मलाई, एकर फैसला ओइजा के तीन गो तबका पर निर्भर करता. ई तीनों समाज बा- मुसलिम, मतुआ आ हिन्दुस्तानी. हिन्दी पट्टी के लोग बंगाल में हिन्दुस्तानी कहाला. एह तीनों समाज के साधे में केहू कवनो कोर कसर नइखे छोड़त. बीजेपी के नजर बंगाली हिन्दू समाज के संगे-संगे मतुआ समाज आ हिन्दुस्तानी समाज पर बा, त तृणमूल कांग्रेस एह समाज से अपनापन साबित करे के पूरा कोशिश में बा. मुसलिम समाज के बिना ममता बेमानी हो जाली, एह से ऊ बार-बार ई भरोसा देबे में लागल बाड़ी कि उनकरा सरकार से बेसी केहू मुसलिम समाज के मददगार आ शुभचिंतक ना हो सकेला.\nअब ई जानल जरूरी बा कि कवना समाज के केतना जोर बंगाल में बा. हर दल के लोग एकर जोड़-घटाव आ गुणा-भाग कइला के बादे आपन तैयारी कर रहल बा. मुसलिम समाज दावा करेला कि बंगाल में 30 फीसद आबादी ओह लोगन के बा. ई आंकड़ा सांच होखे भा झूठ, बाकिर एतना साफ बा कि करीब 100 सीट पर मुसलिम वोटर के फैसला कारगर साबित होला. माने ऊ जेकरा संगे हो जाई, ऊ सीट निकाल ली. मुसलिम समाज मुर्शिदाबाद के 22 सीट, मालदह के 6, उत्तर दिनाजपुर के 6, उत्तर 24 परगना के 20, दक्षिण 24 परगना के 8, कोलकाता के 4, हुगली के 5, हावड़ा के 8, पूर्व मेदिनीपुर, पश्चिम मेदिनीपुर आ झाड़ग्राम के 5, पुरुलिया-बांकुड़ा के 10 आ बीरभूम जिला के 10 सीट पर आपन दबदबा राखेला. कुल जोर दीहल जाव त करीब 100 सीट अइसन बा, जहां मुसिलम वोटर जेकरा संगे जाई, ओकर जीत पक्का मानल जाई. वामपंथी शासन में मुसिलम वोट के ठेकेदार वामपंथी पार्टी रहली सन. बाद में एकर ठेकेदारी ममता बनर्जी के हाथ में आ गइल. ममता एह तबका पर एतना मेहरबान भइली कि उनका से हिन्दू बंगाली वोटर बिदके लगले. सोझ-साफ कहल जाव त आज भाजपा के बंगाल में जवन आधार मजबूत लउकत बा, ऊ ममता के मुसलिम तुष्टीकरण के देन ह.\nजवना मुसलिम वोट खातिर ममता बनर्जी नमाज-फातिया के कार्यक्रम में टोपी पहिरले आ नमाज पढ़े के अंदाज में लउके लगली, ओह से बंगाली हिन्दू वोटर बिदके लगले. एही बीच में सरस्वती पूजा, काली पूजा, दुर्गा पूजा जइसन हिन्दू परब-तेवहार में ममता सरकार के अड़ंगा आग में घीव के काम कइलस. हिन्दू बंगाली समाज के लोग ओही समय से विकल्प के तलाश में जुट गइल. अब ममता भले ई कहत फिरस कि सबसे बड़ पुजारी ऊ हउवी. कवनो गलती उनका से भइलो होखे त ओकर प्रायशिचत करे खातिर जनता उनका के फेर मौका देव. बाकिर एकर कवनो असर हो पाई, केहू पक्का तौर पर ना कह सकेला.\nएने बंगाल के मुसलिएम समाज दू हिस्सा में बंट गइल बा. एगो समाज ठेठ बंगाली मुसलमान लोग के बा, जवना में बांग्लेदेशी मुसलमान भी काफी संख्या में बाड़े. दोसरका मुसलिम समाज बंगाल से बाहर के सूबा से आइल जमात ह. ठेठ बंगाली समाज के नेता लोग के एगो संगठन फुरुफुरा शरीफ ह, जवना के नेता अब्बास सिद्दिकी हउवन. अब्बास सिद्दिकी एगो नया फ्रंट बनवले बाड़े. उनकर फ्रंट कांग्रेस आ वाम फ्रंट से तालमेल क के चुनाव लड़े के तैयारी में बा. अइसन भइल त ममता बनर्जी से बंगाली मुसलिम समाज के मुंह मोड़ लेबे के खतरा साफ लउकत बा. एने एआईएमआईएम के नेता ओबैदुद्दीन ओवैसी गैर बंगाली मुसलिम समाज के लेके मैदान में उतरे के तैयारी में लाग गइल बाड़े. कुल मिला के अब ई बात साफ हो गइल बा कि जवन मुसलिम समाज के लेके ममता बनर्जी अबहीं ले चुनावी वैतरणी पार होत आइल रहली हा, अब उहे मुसलिम समाज उनकर दुश्मन बन गइल बा.\nमतुआ समाज आजादी के टाइम में पूर्वी पाकिस्तान (1971 के बाद बांग्लादेश) से भाग के आइल आ बंगाल में बस गइल. एह समाज के लोग हिन्दू त ना ह, बाकिर हिन्दू समाज से सट के रहे चाहेला. एह लोगन के नाम हिन्दू अइसन रखाला. ई लोग के एगो बड़हन समस्या ई बा कि बंगाल में त ई लोग वोटर बन गइल, बाकिर आज ले भारत के नागरिक ना बन पावल. एही से ई लोग बार-बार सीएए आ एनआरसी के पक्ष में बोलेला. बीजेपी एकर वादा कइलस त मतुआ बहुल इलाका से ओही समाज के आदमी संसद पहुंच गइल. एह समाज के मांग आ भावना देख के गृह मंत्री अमित शाह के फेर ई घोषणा करे के परल हा कि कोरोना वैक्सिन के काम खतम होते सीएए आ एनआरसी के काम शुरू हो जाई. अबहीं ले एह समाज के लोग विकल्प ना रहला से वाम दल भा तृणमूल के साथ देत आइल रहल हा. बाकिर अब साफ हो गइल बा कि बीजेपी एह लोगन के पसंद के पार्टी बा. नदिया, उत्तर आ दक्षिण 24 परगना, राणाघाट जइसन बांग्लादेश से सटल इलाका में एह लोगन के बहुलता आ दबदबा बा. विधानसभा के 40-45 सीट पर एह लोगन के वोट निर्णायक होई.\nजहां तक हिन्दुस्तानी माने हिन्दी भाषी समाज के बात बा, तृणमूल कांग्रेस हिन्दी प्रकोष्ठ के नेता राजेश सिन्हा के दावा बा कि विधानसभा के 80 सीट पर हिन्दी भाषी वोटर निर्णायक होइहें. कोलकाता, हावड़ा, हुगली, उत्तर 24 परगना, बांकुड़ा, पुरुलिया के अलावा बर्दवान जिला के सगरी विधानसभा क्षेत्र में हिन्दीभाषी भरल बाड़े. बंगाल में तृणमूल कांग्रेस के लोग जवना तरह बाहरी-भीतरी के नारा दिहल शुरू कइले बा, ओह से ई बात साफ बा कि हिन्दी भाषी वोट से तृणमूल के मोह भंग हो गइल बा. अइसहूं गैर हिन्दी इलाका में हिन्दी भाषी वोटर के झुकाव राष्ट्रीय पार्टी के ओर रहेला. पहिले कांग्रेस का ओर रहे, त अब बीजेपी का ओर हो गइल बा. हिन्दी भाषी वोटर के पटावे खातिर ममता बनर्जी अपना पार्टी में हिन्दी प्रकोष्ठ बनवली, हिन्दी अकादमी बना के फंड दिहली आ हावड़ा में हिन्दी यूनिवर्सिटी खोले के घोषमा कइली, बाकिर ई उनका केतना कामे आई, ई वोट के बादे पता चली. (लेखक ओमप्रकाश अश्क वरिष्ठ पत्रकार हैं.)


गड़खा में लालू प्रसाद एथेलेटिक्स टूर्नामेंट के उद्घाटन कइलें. – टटका खबर\nगड़खा में लालू प्रसाद एथेलेटिक्स टूर्नामेंट के उद्घाटन कइलें.\nसारण जिला के गरखा प्रखंड के रामपुर में राजद नेता लालू प्रसाद आजु एथेलेटिक्स टू्र्नामेंट के उद्घाटन करत कहलन कि नीतीश सरकार में आम आदमी बहुते परेशान बा. लालू प्रसाद रामपुर में स्टेडियम बनवावे आ चिंतामनगंज में गंडकी नदी पर पुल बनवावे के घोषणा कइलन.\nगड़खा सीतलपुर रोड पर पुल भसल\nबाढ़ के पानी में नहात घरी डूबला से मौत


Sattu s taste and Satuan, know what is its story Bhojpuri: सातू के सोन्ह सवाद आ सतुआन, पढ़ीं का बा एकर दास्तान\nआजुए का दिने भगवान भास्कर मकर राशि में दाखिल होलन. एह से तिलक, बियाह,जनेव वगैरह के शुभ मुहूरत शुरू हो जाला आ अशुभ सूचक खरवांस खतम हो जाला. बाकिर एह शुभ बदलाव के जसन किसिम-किसिम के व्यंजन आ पकवान बनाके ना कइल जाला. आजु के दिन त सातू के महातम के दिन ह. एकरो एगो वैज्ञानिक कारन बा.\nLast Updated: April 14, 2021, 2:30 PM IST\nहरेक साल बेगर कवनो फेरबदल आ बदलाव के चौदह अप्रैल के दिन सतुआन परब का रूप में मनावल जाला. आजुए का दिने भगवान भास्कर मकर राशि में दाखिल होलन. एह से तिलक, बियाह,जनेव वगैरह के शुभ मुहूरत शुरू हो जाला आ अशुभ सूचक खरवांस खतम हो जाला. बाकिर एह शुभ बदलाव के जसन किसिम-किसिम के व्यंजन आ पकवान बनाके ना कइल जाला. आजु के दिन त सातू के महातम के दिन ह. एकरो एगो वैज्ञानिक कारन बा. मीन से मकर में आइल सुरुज के तासीर में तपिस आ जाला आ ऊ धरती पर अंगार बरिसावल शुरू कऽ देलन. ओह असह ताप के तोड़ हऽ सातू.\nएकरा जरि में बा कुदरत से मिलल नवान्न के पूजन आ सेवन.\nरबी के फसिल में दलहन के अहम भूमिका होला. ओहू में बहुउपयोगी होखेला बूंट (चना). बूंट के साग,कचरी, घुघुनी, होरहा का बाद जब पाकल फसिल कटइला, दंवइला पर अनाज घरे आवेला,त बूंट,जौ,लेतरी के घोनसारी में भूंजिके सतमेझरा सातू पिसाला. बगइचा से आम के टिकोढ़ा तूरिके आवेला. पिआजुओ कोड़ाके नया-नया घर में आ गइल रहेला.\nफेरु आम के चटनी आ पिआजु का संगें सातू सानिके खाए के सवाद के का कहे के!\nलिबरी घोरीं ,पिंड़ी गटकीं भा घोरुआ बनाके पिहीं, एकरा ठंढा तासीर के का कहे के! सातू खइला पर खूब पियासिओ लागी आ पानी पीयत रहबि,त लूह ना लागी. आम के पकाके पन्नो बनाके गरमी से निजात पा सकेनीं आ बगली में पिआजुओ राखिके गरमात मौसम से मुकबिला कऽ सकेनीं.\nबाकिर सतुआन के सातू अइसहीं ना खाइल जाला. पहिले होत फजीरे गंगा में भा अउर गांव के नदी,पोखरा,कुंड में नहाके सुरुजदेव के जल चढ़ावल जाला, फेरु नवका गूर, घीव में जौ के सातू मीसिके भगवान भास्कर आ ग्रामदेवता के पूजा चढ़ावल जाला. गरीब-गुरबा आ जरूरतमंद के दान -दछिना दियाला.ओकरा बाद जाके सातू, आम के चटनी आ पिआजु के नेवान कइल जाला.\nसातू के गंवई जनजीवन से चोली-दामन के नेह-नाता होला. सतुआन नायाब सातू के महिमा बखाने के दिन होला. किछु साल पहिले नवही लोगन में ई गीतिओ खूब मसहूर भइल रहे-\nबलिया जइहऽ, हमें लेले जइहऽ\nकोरा में बइठाइके\nसतुअवा खिअइहऽ हो करेजऊ!\nनवान्न बूंट आ ओकरा से बनल दाल आ सातू के सवाद का कबो भुलाइल जा सकेला? एकरा दाल से बनल दलपूरी के नांव लेते मुंह में पानी आ जाला. सातू के गुन के त बखान कइले ना जा सके-\nतोर गुन गूथबि माला!\nभोजपुरियन के पहिचान लिट्टी-चोखा से होला, जवन फुटेहरी का रूप में देस-दुनिया में सराहल जाला. अगर तवा पर बनाईं, त सातू भरल मकुनी कहाई. किछु लोग भोजपुरिया समाज के सातूखोर कहिके रिगावेला, बाकिर इहे सातूखोर हर जगहा\nआपन बल-बेंवत-हुनर के जलवा देखाके सभ केहू के नतमस्तक कऽ देलन. आजु काल्ह पेट के तमाम बेमारी, गैस्ट्रिक, चीनिया रोग में राम बान इलाज सातू के घोरल लस्सी से होला.\nसोचीं, पुरनकी पीढ़ी कतना निफिकिर होके जातरा पर निकल जात रहे.बस,कान्ह प झूलत रहे गमछी में सातू. जहंवां भूखि लागत रहे,इनार-पोखरा भा चांपाकल का लगे बइठिके गमछिए में सातू सना जात रहे आ हीक भर पानी पीके कवन गांछ का नीचे गमछी बिछाके सुस्तात रहे. अगर गमछी में सातू सानत खा हवा बहे लागे आ किछु सातू उधिया जाउ,त लोग हंसी करत ओके पितरन के चढ़ा देउ. फेरु त ई कहाउत मसहूर हो गइल-'उधियाइल सातू\nसतुआन खुशहाली के परब ह. एह में नमन आ आभार परगट कइल जाला-प्रकृति का प्रति, नदी-ताल-पोखरा का प्रति, भगवान भास्कर का प्रति, धरती माई का प्रति आ अनाज उपजावेवाला किसान-मजूर का प्रति.\nशुभ के सिरीगनेस के प्रस्थान बिंदु ह सतुआन, जवन सरधा भाव के सूचक होला आ ई निकृष्टतो में आनंद आ पौष्टिकता के भान करावेला. परंपरा आ लोकसंस्कृति के जियतार थाती ह सतुआन, जवना के अपना आ जोगा के सामाजिक समरसता के सहज-सरल रूप आउर हरदम बनावटीपन से दूर जमीनी जुड़ाव के संकलप लिहल जा सकेला. (लेखक भगवती प्रसाद द्विवेदी वरिष्ठ साहित्यकार हैं)


खबर एक नजर में (15 मई 2011) – टटका खबर\nखबर एक नजर में (15 मई 2011)\nपेट्रोल पाँच रुपिया महँग भइल\nचुनाव परिणाम आवते दाम बढ़ावे का इन्तजार में रहल तेल कंपनी पेट्रोल के दाम आजु शनिचर के अधरतिया से पाँच रुपिया बढ़ा दिहले. एह बढ़ोतरी पर बढ़ल टैक्स मिला के कहीं साढ़े पाँच रुपिया तक दाम बढ़ जाई. एक बार में पेट्रोल के दाम अतना कबो ना बढ़ावल गइल रहे. पिछला साल से सरकार पेट्रोल के दाम नियन्त्रण मुक्त कर दिहले बिया आ कंपनी अपना हिसाब से दाम बढ़ा सकेले. किरासन तेल, डीजल, आ रसोई गैस के दाम केन्द्रीय मंत्रीमण्डल के समिति के बईठका का बाद बढ़ावल जाई. कहल जा रहल बा कि डीजल पर तीन रुपिया आ रसोई गैस पर तीस रुपिया दाम बढ़ सकेला.\nकिसान नेता महेन्द्र सिंह टिकैत के निधन\nसिसौली के मशहूर किसान नेता महेन्द्र सिंह टिकैत, जे देश के राजनीतिक मंच पर कबो बड़हन जगह घेरले रहले, के आजु अतवार का दिन सबेरे लमहर बीमारी का बाद मौत हो गइल. छिहत्तर साल के महेन्द्र सिंह टिकैत के हड्डी के कैंसर हो गइल रहे. किसान नेता के अंतिम संस्कार सोमार का दिने सिसौली में भारतीय किसान यूनियन का मुख्यालय पर करावल जाई.\nजीत के खुमारी\nवंशवादी राजनीति के नमूना आंध्र प्रदेश के जगनमोहन रेड्डी कांग्रेस के चुनौती दिहले बाड़न कि अगर बा बेंवत त चुनाव करा के देख लेव लोग आ सोनिया राहुल के फोटो ले के लड़ लेव. कहलन कि ऊ अपना पिता राजशेखर रेड्डी के फोटो ले के लड़ीहें. पता ना कांग्रेस आ कांग्रेसी उनुका एह बाति के का जबाब दीहें. हालही में भइल उपचुनाव में जगनमोहन कांग्रेसी उम्मीदवार के पाँच लाख से बेसी वोट से हरा दिहले. उनुकर महतारियो चुनाव जीत लिहली. दुनु जने कांग्रेस से अलगा हो के आपन पार्टी बनवला का बाद अपना अपना सीट से इस्तीफा दे दिहले रहुवे जवना का बाद ई चुनाव करावल रहे.\nक्लैट परीक्षा आजु हो रहल बा\nपूरा देश के राष्ट्रीय विधि विश्वविद्यालयन में प्रवेश खातिर संयुक्त प्रवेश परीक्षा कॉमन लॉ एडमिशन टेस्ट, क्लैट, आजु करावल जा रहल बा. लखनऊ के डा॰राम मनोहर लोहिया राष्ट्रीय विधि विश्वविद्यालय, पटना के चाणक्या राष्ट्रीय विधि विश्वविद्यालय समेत देश के एगारह गो विधि विश्विद्यालयन के प्रवेश एही से लिहल जाला.\nअभियंता के दादागिरी, दू गो लड़ीकन के उठा लिहलन\nदेवरिया के लोनिवि अभियंता कृष्णकुमार सिंह का कार के शीशा आम तूड़े खातिर फेंकल ढेला से फूट गइल त ऊ आ अवर अभियंता अजय कुमार वर्मा दू गो लड़िकन के अपना गाड़ी में उठा लिहलन. बाद में परिजन जब अपहरण के शिकायत दर्ज करवलन त पुलिस अभियंता लोग के गाड़ी रामपुर कारखाना का लगे पकड़ि लिहलसि आ दुनु लड़िकन के छोड़वलसि. अभियंता लोगन पर कवनो कार्रवाई होखे के खबर नइखे.छिटपुट खबर\nरोहतास के पड़रिया गाँव से चार गो किसानन के अपहरण\nरोहतास जिला के चुटिया थाना के पड़रिया गाँव से चार गो किसानन के नक्सली उठा ले गइले. घर वाला पुलिस में कवनो मामिला दर्ज नइखन करवले काहे कि लोग का मन में नक्सलियन के दहशत बा. जवना लोग के उठा लिहल गइल बा ओह लोग के नाम राजगृही मिश्रा, विभीषण तिवारी, जयद्रप तिवारी आ धीरज तिवारी ह. ओह लोग के जमीन विवाद गाँवही के प्रेमचंद मिश्रा से बा आ नक्सली चाहत बाड़न सँ कि मामिला के फैसला कोर्ट से ना हो के नक्सलियन के जन अदालत से करावल जाव.\nबिहार पंचायत चुनाव के नौंवा दौर के वोटिंग आजु करावल जा रहल बा.\nगोपालगंज के बैंकुठपुर में अपराधी तीन आदमी के हत्या कर के भाग गइले.\nभोजपुर जिला के अगिआंव प्रखण्ड में एगो पीठासीन पदाधिकारी के मौत हो गइल.\nपूर्वी चंपारण के गोविंदगंज थाना के परसा गाँव में हत्या करे का नीयत से आइल तीन गो अपराधियन के गाँव के लोग पकड़ि लिहल आ जम के पिटाई कर दिहल जवना से एगो अपराधी के मौत हो गइल.\nखबर एक नजर में (14 मई 2011)\nखबर एक नजर में (17 मई 2011)


येदु, वसुंधरा अउर मोदी क बहाने | Anjoria's Weblog\nयेदु, वसुंधरा अउर मोदी क बहाने\nPosted on मई 25, 2012 by Anjoria\n– अशोक भाटिया\nआजुओ हम रोजाना आर॰एस॰एस॰ क शाखा जाइले आ जइसहीं ओहिजा चहुँपीले संघ के अधिकारी हमरा ओरि अजबे नजर तिकवेलें. ई क्रम आजु से ना पिछला पचास साल से चलल आवत बा. संघ का नजरिया से हम संघी कम भाजपाई बेसी हईं. स्वयं सेवक क नाते त आजुओ हमरा के संबोधित ना कइल जाला. हमरा बारे में उनुकर नजरिया संघ के स्वयं सेवक ना मान के भाजपा नेता क रूप में होत आइल बा. उनुका लागेला कि ई उनुके मेहनत के नतीजा ह कि हम आजु भाजपा में नेता बनल बानी, उहे हमरा क एह लायक बनवलें कि हम भाजपा नेता कहानी. जबकि आजु क राजनीति मे परिदृश्य बदल चुकल बा आ राजनेता क परिभसो. अब चाल,चेहरा अउर चरित्र होखल राजनीति क परिभाषा नइखे रहि गइल. जे जतना चतुर, चालाक ….. होखी ऊ ओतने सफल राजनेता होई. ओकरे मान आ जगहा पार्टी आ जनता में ऊँच रही. एह बाति के आजुओ संघ वाला लोग पचा नइखे पावत.\nआजु का दिने भाजपा नेता एह बदलल परिदृश्य में काम कइल चाहत बाड़ें बाकिर संघ के अधिकारी आजुओ उनुका के अपना चाल, चरित्र, चेहरा वाला चाबुके से हांकल चाहत बाड़न. एही चलते आजु येदुरप्पा, वसुंधरा, मोदी के आवाज बदले लागल बा. दिल्ली में बइठ के संघ येदुरप्पा पर दबाव डाल के उनुका के बदलवा त लिहलसि बाकिर का आजुओ ओहिजा राजनीति थिरा पवले बा का? भलही आजु सी बी आइ क चलते येदु अझूराइल बाड़न बाकिर उनुकर राजनैतिक प्रभाव संघ कम नइखे कर पवले. आ अइसने चलत रहल त जवन हालत कल्याणसिंह बिना भाजपा के यूपी में भइल उहे कर्णाटक में बिना यदु के होखी. वसुंधरा साफ कह दिहले बाड़ी कि ऊ अपना किहाँ संघ क दखल अंदाजी नइखी चाहत. ओहिजा पार्टी उनुके अंदाज में चली त संघ के अपना मोहरा गुलाबचंद कटारिया के लेके पीछे हटे के पड़ल. उत्तरोखंड में संघ क दबाव में भाजपा ठीक चुनाव घरी आपन मुख्य मंत्री बदल दिहलसि, भइल का? ओहिजा सत्तो गइल आ आजु ले विरोधी दल के नेता के नाम तय नइखे हो पावल.\nनरेन्द्र मोदी के देश के लोग प्रधानमंत्री बनल देखल चाहत बा बाकिर संघ का इशारा पर गुजरात में आउट डेटेड नेता फेर उभरे लागल बाड़ें. जब सोनिया गाँधी क आशीर्वाद मिलला क बावजूद घर के भेदी शंकरसिंह वाघेला मोदी के कुछ ना बिगाड़ सकले त ई आउट डेटेड नेता का कर लीहें. संघ के बढ़त दकल का बारे में भाजपा के सोचे पड़ी तबहिए साल २०१४ में भाजपा के कामयाबी मिल पाई. २०१४ क भविष्य भाजपा के बा बाकिर ओकर कुछ समय खातिर संघ के बैशाखी के सहारा छोड़े के पड़ी. आजु के जमाना चाल, चेहरा, चरित्र क साथे साथ चतुर, चालाक……क बा.\n(वसई रोड (मुंबई))\nएह लेख में दिहल विचार एगो आम भाजपाई नेता क बा जे फल त खाइल चाहत बा बाकिर पेड़ काट के. जवना पेड़ पर ऊ फल उपजल बा ओह पेड़ के नकार के. आजुए ना शुरूए से भाजपा के समस्या अइसने नेता लोग रहल बा. संघ से अतना परहेज बा त कवन डाक्टर कहले बा कि भाजपा के ओसारा में पटाइल रहऽ! राह खुलल बा.\nरहल बात येदु वसुधंरा के त संघ के राजनीतिक संगठन में बलराज मधोक, शंकर सिंह वाघेला, कल्याण सिंह जइसन नमूना मिलत रहल बाड़ें. अइसना नेता लोग के साफ समुझ लेबे के चाहीं कि भाजपा से संघ के अस्तित्व नइखे, संघ से भाजपा के अस्तित्व बा.\nआम पाठक कह सकेलें कि अशोक भाटिया जी के लेख से अतने विरोध रहुवे त एकरा के प्रकाशित कइला के जरूरत का रहल? जरूरत रहल कि हर तरह के विचार के सामने ले आवल जाव. अगिला चुनाव देश के जीवन दशा तय करे वाला होखी. अबहियो जे ना चेतल से बाद में रोइयो ना पाई. समय के जरूरत बा कि संघ भाजपा के पूरा कमान अपना हाथ में ले लेव. भलही चुनाव में एक सीट ना जीत पावे भाजपा बाकिर संघ के अपना विचार धारा पर अड़े के पड़ी. भाजपा के सबले बड़का बेमारी इहे दोहरा चाल चेहरा वाला चतुर चालाक लोग ह. अइसना लोग से छुट्टी ना लिहल गइल त ई लोग भाजपा के भाजपा ना रहे दी कांग्रेस के बी टीम बना दी. आ जब कांग्रेसे के कवनो टीम चुने के बा त काहे ना एक नंबर के टीम चुनी जनता?\nमाफ करीं अशोक जी, आपके विचार नीक ना लागल.\n– संपादक, अंजोरिया\nThis entry was posted in देश आ समाज, सरोकार and tagged आर॰एस॰एस॰, कल्याण सिंह, बलराज मधोक, भाजपा, शंकर सिंह वाघेला by Anjoria. Bookmark the permalink.


अभय सिन्हा के ‘‘प्यार झुकता नहीं’’ – Anjoria\nसिनेमा भोजपुरी के परदा पर बंधन टुटे ना, प्यार के बंधन, जनम जनम के साथ, परिवार, हम बाहुबली, लावारिस, अउर एक दुजे के लिए जइसन सफल फिलिम दे चुकल निर्माता अभय सिन्हा अब ‘‘प्यार झुकता नहीं’’ ले के आवत बाड़ें. यशी फिल्म्स के बैनर तले बनल एह फिलिम में खेसारीलाल यादव आ स्मृति सिन्हा के सुपरहिट जोड़ी का संगे नवोदित शैलेश सिन्हा, अक्षरा सिंह, प्रकाश जैस, अनुप अरोड़ा, माया यादव, सुर्या, दीपक सिन्हा, मेहनाज, जे. नीलम, महेश आचार्या, आ सागर सोलंके रहीहें.\nकथा-पटकथा लेखन आ निर्देशन हवे असलम शेख के, गीत प्यारेलाल यादव के, संगीत राजेश-रजनीश के, संवाद मनोज कुशवाहा के, संपादन जीतेन्द्र सिंह जीतु के, कला निर्देशन विजय दास के बावे. कार्यकारी निर्माता बाड़ें अंजनीकांत श्रीवास्तव.\nएकर शुटिंग रामोजी राव फिल्म सिटी (हैदराबाद), हलोल (गुजरात) आ मुम्बई के लोकेशन पर भइल बा.\nभोजपुरी आ मराठी सितारन के टीमन के भिड़न्त


बतकुच्चन – ८० – Anjoria\nOct 9, 2012 बतकुच्चन\nना अँवटब, ना पवढ़ब, ना दही जमाएब. दूधवे उठा के पी जाएब, एके ओरहन रही. बात सही बा. रोज रोज के तकरार, ओरहन, तंज से तंग आ के कवनो चाकर, कवनो सरकार, कवनो भतार एह तरह के फैसला कर सकेला. अब एह पर चँउके के कवनो जरूरत नइखे कि भतार शब्द के प्रयोग काहे भइल. भतार ना त फूहड़ शब्द ह ना अश्लील. ना एकर कवनो गलत मतलबे निकलेला. पति पर पतियाइल ना जा सके भोजपुरी में. पतियाइल के मतलब होला केहु के भरोसा में लिहल भा केहु पर भरोसा कइल. पति ला भोजपुरी में सबले सही सटीक शब्द भतारे हो सकेला, हालांकि आम बोलचाल में पति खातिर मरद आ आदमीओ के इस्तेमाल होखल करेला. फलनिया के मरद, फलनिया के आदमी. बाकिर मरद आ आदमी सकल पुरुष वर्ग खातिर इस्तेमाल हो सकेला. जबकि भतार बस एके तरह के आदमी के कहल जाला. पच भतरी सत भतरी द्रौपदीओ के मामिला में ई बात सही रही. जइसे एक आदमी के कई गो मेहरारू हो सकेला ओही तरह एक औरत के कई गो भतार. बात एहिजा कानूनी भा गैरकानुनी के नइखे होखत. पुरुष प्रधान समाज में बहुपत्नी प्रथा के सही मान लिहल गइल बाकिर औरतन खातिर पतिव्रता के शर्त पर बेसी जोर डाल दिहल गइल.\nखैर बात होखत रहुवे भतार के. भतार शब्द संस्कृत के भर्तार से बनल बा. भर्तार मतलब स्वामी, मालिक, पति होला. आ एगो व्यावहारिक मतलब जे भरे, माँग भरे, पेट भरे, गहना के संदूक भरे, जरूरत भा चाह भरे पुरावे. पता ना काहे त पति मे त जोड़ते ओकरा के पतित मान लिहल जाला. कहीं अइसन त ना कि पति त पतित होखबे करेला. कहाँ अपना जिनिगी के मालिक रहुए कि शादी करते, मेहरी ले अवते पतित हो गइल अपना गद्दी से. भर्तार से भृत्य बन गइल. आ मेहरी का बारे में ई मत सोचीं कि ई फारसी शब्द ह जवन मेहर से बनल. काहे कि अव्वल त इहे पता नइखे कि मेहर से मेहरी बनल कि मेहरी से मेहर. मेहर संस्कृतो के शब्द ह जवना के मतलब होला दया, कृपा, मेहरी दाई भा दासीओ के कहल जाला आ मेहरारूओ के. सोचीं कि मेहरी रउरा पर दया करत बिया कि रउरा ओकरा पर.\nभरता के तुक करता से मिलेला आ भर्ता के कर्ता से. भरता चोखो के कहल जाला. उबाल के, उसीन के, मसल के बना दिहल चोखा. अब एह लिट्टी चोखा वाला चोखा आ रंग चोखा वाला चोखा में बहुते फरक होला. रंग वाला चोखा चक्षु से उपजल, जवन चक्षु के नीमन लागो तवन चोखा, रंग वाला चोखा आ जवन जीभ के नीक लागो तवन लिट्टी वाला चोखा. चोख धारदारो के कहल जाला, छुरी बहुते चोख बा चोख संस्कृत के चोक्ष से उपजल जवना के मतलब होला शुद्ध, धारदार, तेज, बिना मिलावट के. अब देखीं कि बात बहकि के कहाँ से कहाँ चलि आइल. चोखा कुछऊ होखे पोढ़ ना होखे के चाहीं. पोढ़ मतलब होला गाढ़, कठोर. पोढ़ हालांकि प्रौढ़ से बनल जवना के उमिरदराज लोग खातिर इस्तेमाल होखेला. बाकिर प्रौढ़ के मतलब होला गाढ़, कठोर, गंभीर, आ शायद अनुभवीओ. आदमी जस जस बढ़त जाला जिनिगी के अनुभव ओकरा के पोढ़ बनावत जाला जइसे कि दूध जस जस अँवटात जाला तस तस गाढ़ कठोर होत जाला. चलीं आजु अतने पर बस कइल जाव काहे कि दूध देर ले अँउटल जाई त पहिले त ऊ खोआ बनी बाकिर फेर जर के राखो हो सकेला. त आज के आँच एहिजे बन्द कइल जाव, गैसो त बहुत महँग हो गइल बा.\nOne thought on “बतकुच्चन – ८०”\nmehr to shayad Arabic word hai…… lekin batkuchhan to shandar article hai….. sabse alag akdum exclusive……..


"लखैरा" लेके आवत बाड़े जीत कुमार – Anjoria\n"लखैरा" लेके आवत बाड़े जीत कुमार\nबिहार के छपरा जिला के सुभन छपरा गाँव से आइल जीत कुमार जब मुंबई घूमे अइलन त उनुकर भेंट संजोग से संगीतकार अशोक घायल से हो गइल जे उनुका के फिल्म “गंगा मईया तोहे चुनरी चढईबो” में अभिनय करे के मौका दिहले. एकरा बाद फिलिमन में अभिनय करे के उनुकर दिवानगी बढ़ते गइल आ तब अभिनय के बारीकि सीखे खातिर स्काँन थियेटर ग्रुप से जुड़के बहुते सारा शो करत गइले आ फिल्मों में अभिनय करत रहले. ई सिलसिला आजु ले जारी बा. अब जल्दिये रिलीज होखे वाली फिल्म “लखैरा” से ऊ आपन एगो नया छवि दर्शकन का दिलोदिमाग में बइठावे का इन्तजार में बाड़े.\nबकौल जीत कुमार “फिल्म “लखैरा” में उनुकर किरदार दर्शकन के जरूर पसंद आई काहे कि ई एगो अइसन नवही के बा जे पटना शहर में रहके फ़िल्मी हीरो बने के सपना देखत रहऽता. संजोग से एक दिन ऊ सुपर स्टार बनियो जात बा. सपना साँच होखे तक के जवन ड्रामा बा ऊ सगरी दर्शकन के मन मोह ली.\nनिर्माता कृष्ण यादव, निर्देशक संजय सिन्हा आ मुख्य भूमिका मनोज दाव, कल्पना शाह, मनीष चतुर्वेदी,निरुपमाश्री, तेज नारायण, सुबोध सेठ, बबलू सिंह, राघवेन्द्र सिंह, मनीष महिवाल, श्याम मल्होत्रा, धर्मेद्र सिंह, कमलेश पटेल, अशोक गुप्ता अउर आलोक यादव बाड़े. आईटम नृत्य पर ठुमका लगवले बाड़ी संभावना सेठ.\n(अपना न्यूज के रपट से)\nधनिया के थाना में अभिषेक गिरी\nसमय हमरा के धोखा देत रहल बा – नारायण दुबे


कहवाँ जातिया भोजपुरी भाषा – Anjoria\nकहवाँ जातिया भोजपुरी भाषा\nफरवरी 2, 2012 भोजपुरी, लस्टम पस्टम\nभोजपुरी सिनेमा बनावे वाले लोगन पर भोजपुरी के बिगाड़े के इलजाम बड़ा तगड़े लागेला. सचहूं भोजपुरिया सिनेमा में पता ना कहवां- कहवां के ड्रेस पहिना दिहल जाला अउर गजबे भाषा में कलाकार बतियावेला लोग. भोजपुरी के मिठास उ सिनेमन में कभियो न मिले, जबकि भोजपुरी में अभियो कविजी लोग तमाम रस में रचना कर रहल बाड़ें.\nअब आशुतोष रंजन के बात सुनीं सबे. उ कहऽताड़ें .. ‘फगुवा में, हगुवा के मुड़ी जियान काहे करत बानी?/ सोची कम/ करीं जियादा, सोच सोच के बिहान काहे करत बानी?/ माया के माया में भुलक्ष्ला से कहीं राम मिलिहें? / बबूल के पेड़ बोअला से कहीं आम मिलिहें? / दोसरा के भाषा में समुझाइब जब, रउवा के बोले के आपन भाषा / रउरो मोहा जाइब देख के हमार चासा बासा / खाली राम राम कहला से का भगवान मिलिहें? / ऊंच मंच पर बइठला से का केहू बड़ हो जाला / पेड़ पर चढ़ी के वानर का शेर हो जाला?/ खाली समस्या गिनवऽला से का समस्या दूर हो जाला?/ बिना दियरी जरवले का अन्हरिया दूर हो जाला?/ कबो छोट रउवो होखऽब / खाली बड़ बड़ कही के केहू बड़ हो जाला? / हर चीज के आपन फायदा से जोखब / खाली धन कमइला से आदमी धन हो जाला?/ माफ करब भाई, जे हमार बोली लागल होई तींत / मीत से ही कड़ू बोल पावेला, कहेला लोग इहे ह प्रीत के रीत.’\nबृजभूषण चौबे कहेलन. ‘धंधा होई मंदा तऽ/ का केहू करी / करजा लिहें माई- बाबू/ बेटा-बेटी भरबे करी / केहू खाला सुखल-पाकल / केहू खाला हरियरी / केहू बिछावे तोसक-तकिया / केहू बिछावे दरी / केहू बन्हाला खूंटा पर / केहू छूटा होके चरी/ केहु के हाथ मे भटकोइयां आवे / केहू पावे खुशबरी / केहू जरावे मटीही ढिबरी / केहू बारे मरकरी / केहू लगावे चुक्बुकिया बत्ती / भक-भक बरी/ बोयेब जब नीम तऽ/ आम नाहीं फरी / काम करऽब बढ़िया / लोग देखी देखी जरी/ केहू लगा के लाई सबसे / काना- फूसी करी/ दोष रही केकर / जाने केकरा पर परी/ केहू के घर में अनाज नइखे / केहू के घर में सड़ी / केहू खइला बिना मरे / आ केहू खूब खा के मरी/ हम हईं बड़का बाबू / केहू का हमार करी / जवन मन आई तवन करऽब / कबो कवनो घरी / केहू के मिलेले मोट कनिया / केहू के गोरकी छरहरी/ केहू रह जाला गांवेवाला/ केहू बन जाला शहरी / केकरा से रार बेसाही / केकरा से मार करीं / तेलिया पेरलस तेल / मोए राखी / लेहलस खरी / बाबूजी के माथा लहकल / देहलन लतहरी/ आज के दिन हमरा / जिनगी भर मन परी.\nसुनील कुमार पाठक अपना सिवान जिले पर मोहित बाड़ें. उन कर कहनाम बा. ’सुंदर सिवान जिला बाटे ई बिहरवा में/ नाम चहूं दिशी में सुनाला मोरे भइया / एकर सुवास आ विकास के सुभग गति / निरखी नयनवा जुड़ाला मोरे भइया.’\nबेतिया के कवि डॉ गोरख मस्ताना तऽ भोजपुरी के आगे केहू के कुछू ना बूझेलन.. ‘भाषा भोजपुरी ला अर्पित उमिरिया / पूरुबिया हई ना / हम हई भोजपुरिया, पुरुबिया हईं ना.’\nवयोवृद्ध कवि अक्षयवर दीक्षित भोजपुरी में कहेलन – ‘जब अपने आपन ना होई / तऽ दोसर आपन का होई / जब दोसरो आपन बन जाई/ त अपने आपन ना होई.’\nपांडेय रामेश्वरी प्रसाद कहेलन. ‘हमरा साँझ नीक लागे / रउवा भोर ठीक लागे / एगो रास्ता निकालीं जा / कि दिन कट जाव.’\nकवि डा जितेंद्र वर्मा के कहनाम हऽ. ‘जेहि पर सगरी जिनिगिया नेछावर भइल / ओकरे गउँवा में दर दर हो गइल.’\nभोजपुरी अकादमी बिहार के अध्यक्ष प्रो रविकांत दुबे कहेलन. ‘एगो आँधी उठित, तूफान चलित / आग पानी में लगावल जाइत / हर तरफ सघन अन्हरिया बाटे / जोति जागरन के जरावल जाइत.’\nकैलाश मिश्र ‘अकेला’ अपना नामे लेखान कहेलन.. ‘जिनगी तूं ही कह, तोहरा ठेकान कवन बा./ तोहरा कवन आजु, काल्हि, सांझि बिहान कवन बा॥ / कब तूं हंसइबू, कब तूं रोअइबू / कबले तूं साथ देबू, कब छोड़ी जइबू / कहां ले पहुंचइबू, निशान कवन बा – जिनगी तूं ही कह../ कहेला लोग- अबहिन करऽब कमाई / धरम-करम के लेबें, बुढ़ापा जब आई/ दूनो एक्के साथ कइले में नोकसान कवन बा. जिनगी तूं ही कह../ बड़े-बड़े लोग धोखा गइले तोहसे / अइसन ठोकर दे लू, बोली निकरे न मुंह से/ हमरा कवन औकाति, आ गुमान कवन बा / जिनगी तूं ही कह../ तोहरा भरोसा करीं, समय गंवाई/ अंत में अकेला पछतात चलि जाई/ ए से बड़हन मूरखता के पहिचान कवन बा. जिनगी तूं ही कह…’ साचहूं भोजपुरी के मिठास लेखान अउर मजा कहीं नइखे. – ज्योति\n2 thoughts on “कहवाँ जातिया भोजपुरी भाषा”\nअजय सिंह कहते हैं:\nदिसम्बर 4, 2012 को 7:14 अपराह्न पर\nइ जवन बड बड नाम लिखल बा बगली में इ प्ईसा कमाए वाले बाटन कुल्ही , भोजपुरी के नास करे क जिम्मेदारी इहनी के बा, साला कुल्ही दिल्ली वालन से बोज्पुरी बोलवईहन त उ का बोलीहन सब , भोजपुरी क असली सत्रु समने बाडन, लालीच में रउरो सभे पूजी आ जदी मर्द होखी त बिरोध करी…. परचार त मति करी ए चोरन क .\nफ़रवरी 2, 2012 को 11:37 पूर्वाह्न पर\nभोजपुरी सिनेमा हिन्दी सिनेमा के जब कनल बन गइल होखे तब ओमें भोजपुरी आ भोजपुरी लोग लउकी कहाँ से ?


सिवान - विकिपीडिया\nई लेख बिहार के एगो शहर के बारे मे बा, दूसर अर्थ खातिर, सिवान (बहुअर्थी) देखल जाय।\nसिवान भारत की बिहार प्रांत में एगो शहर बा जेवन एही नाँव की जिला क मुख्यालयो हवे।\nबिहार में सिवान के अवस्थिती\nनिर्देशांक: 26°13′12″N 84°21′36″E / 26.22000°N 84.36000°E / 26.22000; 84.36000निर्देशांक: 26°13′12″N 84°21′36″E / 26.22000°N 84.36000°E / 26.22000; 84.36000\n4 उल्लेखनीय व्यक्ति\nसिवान (पुरान नाम अलिगंज)26°13′N 84°22′E / 26.22°N 84.36°E / 26.22; 84.36 अक्षांश पर स्थित बा। सिवान के औसत ऊँचाई 77 मीटर (252 फिट) बा।\n2011 के भारतीय जनगणना के अनुसार, सिवान के जनसंख्या 3,318,176 रहल। जनसंख्या में पुरुष के सहभागिता 50.4% आ महिलाकुल के 49.6% रहल। सिवान में साक्षरता के दर 72% रहल, राज्य के साक्षरता औसत 63.8% से अधिक : पुरुषकुल के साक्षरता दर 82.8% बा, आ महिलाकुल के 60.4% साक्षरता दर बा। हालाकी राष्ट्रीय शैक्षणिक दर 74% से कम बा। पुरुषकुल के साक्षरता दर अचानक बढल बा बाकि, महिलाकुल के साक्षरता दर अभी तक बहुते पीछे बा। 2001 से 2011 के बीच , महिला लिंग अनुपात 1031 महिला प्रति एक हजार पुरुष से गिर के 984 महिला प्रति एक हजार पुरुष पर गिर चुकल बा। हालाकि इ दर राष्ट्रिय लिंग अनुपात दर 940 से बेहतर बा बाकि तेज गिरावट एगो चिंताजनक बात बा।\nइहो देखल जाय: बिहार के शहरन के सूची\nशब्द "सिवान" के मतलब भोजपुरी में सिमा होला। हाल के समय में इ बिहार, भारत के सिमा पर स्थित नईखे बल्कि कउनो समय में अहिजा भारत के सिमा रहल। डॉ0 राजेन्‍द्र प्रसाद (दिसम्बर 3, 1884– फरवरी 28, 1963) भारत के प्रथम राष्ट्रपति रहलन। उनका जन्म सिवान के जिरादेई में भइल रहल।\nराजेन्द्र प्रसाद भारतीय स्वतंत्रता के कार्यकर्ता रहनी आ कांग्रेस पार्टी के नेता रहनी। भारतीय स्वतंत्रता आंदोलन में इहाके एक प्रमुख भूमिका निभइले रहनी। उहाँ के संविधान सभा के प्रमुख के रुप में भी भूमिक निभइले रहनी जिनके अध्यक्षता में 1948 से लेके 1950 के बीच गणतंत्र संविधान के मसौदा तैयार भइल। उँहाके स्वतंत्र भारत में प्रथम भारत के कैबिनेट में भी थोड़ा समय खातिर कैबिनेट मंत्री के रुप में आपन सेवा देले रहनी।\nदेशरत्न डॉ0 राजेन्‍द्र प्रसाद स्वतंत्रता आंदोलन में नेतृत्व करे खातिर जेतना हो सकत रहे ओतना दिन पटना में रहनीं।6फरवरी 1921 के बिहार विद्यापीठ के स्थापना भइल तब से उँहाके अहिजा खातिर काम कईनी, अहिजा रहनी।\nध्यान देबे लाएक बात की बहुत हाल ले सिवान में "कैथी" लिपि में भोजपुरी लिखल जात रहल ह। पर सरकारी प्रोपगेंडा आ हिन्दी के प्रचार प्रसार के फेरा में कैथी (𑂍𑂶𑂟𑂲) लिपि आ भोजपुरी भाषा, ई दुनू के बलि दे दिहल गइल।\nडॉ0 राजेन्द्र प्रसाद- स्वतंत्र भारत के प्रथम राष्ट्रपति, डॉ0 राजेन्द्र प्रसाद जी के घर जिरादेई गाँव में अवस्थित बा, जौन कि अहिजा से 8 किमी पश्चिम में स्थित बा। उँहा के स्वंत्रता आंदोलन के एगो कार्यकर्ता रहनी आ कांग्रेस पार्टी के नेता भी रहनी, भारतीय स्वतंत्रता खातिर इहाँके एगो अहम भूमिका निईले रहनी।\nदारोगा प्रसाद राय डिग्री आ इंटर महाविद्यालय, सिवान\n↑ Falling Rain Genomics, Inc – Siwan\n↑ "Census of India 2001: Data from the 2001 Census, including cities, villages and towns (Provisional)". Census Commission of India. ओरिजनल से 2004-06-16 के पुरालेखित. पहुँचतिथी 2008-11-01.\nई बिहार के कौनो जगह से संबंधित लेख एगो आधार बाटे। जानकारी जोड़ के एकरा के बढ़ावे में विकिपीडिया के मदद करीं।\n"https://bh.wikipedia.org/w/index.php?title=सिवान&oldid=683292" से लिहल गइल\nLast edited on 25 जनवरी 2021, at 16:55\nएह पन्ना पर आखिरी बेर संपादन 25 जनवरी 2021 के 16:55 बजे भइल रहल।


भाषा बातचीत क माध्यम हवे जेकरी सहायता से आदमी एक दुसरा से आपन बात कह पावेला आ आपन विचार आ भावना जाहिर क पावेला। भाषा के दूसरी कई गो माध्यम में बदलल ज सकेला जइसे लिखावट में, चित्र में, ब्रेल लिपि में या साउंड रिकार्डिंग क के।\nभाषण देत एगो औरत, भाषा के उदाहरण\n↑ ब्रिटानिका एनसाइक्लोपीडिया की अनुसार, "language,asystem of conventional spoken or written symbols by means of which human beings, as members ofasocial group and participants in its culture, express themselves. The functions of language include communication, the expression of identity, play, imaginative expression, and emotional release."\nWorld Atlas of Language Structures:alarge database of structural (phonological, grammatical, lexical) properties of languages (अंग्रेजी में)\nEthnologue: Languages of the World isacomprehensive catalog of all of the world's known living languages (अंग्रेजी में)\nBeth Skwarecki, "Babies Learn to Recognize Words in the Womb", साइंस, 26 अगस्त2013  (अंग्रेजी में)\nभाषा शिक्षा, मानव विकास मंत्रालय, भारत सरकार। (हिंदी में)\nक्योंकि भाषा तो बहता पानी है..., जेम्स हारबेक, बीबीसी कल्चर, 19 अगस्त 2016। (हिंदी में)\nपत्रकारिता की भाषा कैसी हो, राजेश प्रियदर्शी, डिजिटल एडिटर, बीबीसी हिन्दी। (हिंदी में)\nबहुत समझदारी का काम है अनुवाद, राजेश प्रियदर्शी, डिजिटल एडिटर, बीबीसी हिन्दी। (हिंदी में)\nआइ॰एस॰बी॰एन॰ या पूरा नाँव इंटरनेशनल स्टैंडर्ड बुक नंबर (अंगरेजी: International Standard Book Number) एगो यूनीक नंबर होला जवन किताब के पहिचानक होला।\nThe Integrated Authority File (जर्मन: Gemeinsame Normdatei, also known as: Universal Authority File) or GND is an international authority file for the organisation of personal names, subject headings and corporate bodies from catalogues. It is used mainly for documentation in libraries and increasingly also by archives and museums. The GND is managed by the German National Library in cooperation with various library networks in German-speaking Europe and other partners. The GND falls under the Creative Commons Zero (CC0) license.\nओगानेस्सन (अंगरेजी: Oganesson) एगो रासायनिक तत्व हवे। एकर रासायनिक चीन्हा Og (अंगरेजी के कैपिटल अच्छर ओ आ स्माल अच्छर जी) हवे। ई तत्व पीरियाडिक टेबल में सातवाँ पीरियड के तत्व हवे आ सभसे आखिरी ग्रुप, अठारहवाँ ग्रुप में रखल जाला जे नोबल गैस सभ के ग्रुप हवे।\nटेनेसीन (अंगरेजी: Tennessine) एगो रासायनिक तत्व बा। एकर रासायनिक चीन्हा Ts (अंगरेजी के कैपिटल अच्छर टी आ स्माल अच्छर एस) हवे। ई तत्व के पीरियाडिक टेबल में सातवाँ पीरियड में आ सोरहवाँ ग्रुप में रखल गइल बा।\nनिहोनियम (अंगरेजी: Nihonium) एगो रासायनिक तत्व बा। एकर रासायनिक चीन्हा Nh हवे। पीरियाडिक टेबल में ई सातवाँ पीरियड के तत्व हवे आ तेरहवाँ ग्रुप (बोरान समूह) में आवे ला।\nपीरियॉडिक टेबल (अंगरेजी: Periodic table, हिंदी: आवर्त सारणी) एगो टेबल या सारणी हवे जौना के प्रयोग रासायनिक तत्वन के बर्गीकरण आ ब्यवस्था बना के देखावल जाला।\nमई ग्रेगरियन कैलेंडर के पाँचवाँ महीना ह।\nमास्कोवियम (अंगरेजी: Moscovium) एगो सिंथेटिक रासायनिक तत्व हवे। एकर रासायनिक चीन्हा Mc हवे (अंगरेजी के कैपिटल अच्छर एम आ स्माल अच्छर सी)। ई तत्व पीरियाडिक टेबल में सातवाँ पीरियड में आ पनरहवाँ ग्रुप में रखल जाला।\nरुथेनियम भा रूथेनियम (अंगरेजी: Ruthenium) एक ठो तत्त्व बा।\nहाइड्रोजन (अंगरेजी: Hidrogen) एगो रासायनिक तत्व बा। एकर रासायनिक चीन्हा H (अंगरेजी के कैपिटल अच्छर "एच"/"यच") हवे। ई तत्व पृथ्वी के वातावरण में गैस के रूप में पावल जाला आ आम वायुमंडली हवा से हल्लुक गैस हवे। आमतौर पर ई H2 के रूप में पावल जाला जबकि ऊपरी वायुमंडल में एकर मालीक्यूलर लेयर भी पावल जाले जहाँ ई "H" रुपी अणु के रूप में मिले ला।


उत्तर बिहार में बाढ़ के हालात में तेजी से सुधार हो रहल बा. गंगा, कोसी, गंडक, सोन आ महानंदा नदियन के पानी तेजी से घटल बा. अधवारा समूह के नदी एकाधे जगहा खतरा का निशान से उपर बाड़ी सँ. बाढ़ स टूटल सड़कन के मरम्मति के काम शुरू करा दिहल बा.\nदुरौंधा में तेरह अक्टूबर के होखे वाला विधानसभा सीट के उपचुनाव खातिर तीन गो ब्लॉक, हसनपुरा, सिसवन, आ दुरौंधा, में दू सौ चउवालीस गो मतदान केन्द्र बनावल गइल बा.\nभाजपा अपना बड़का नेता लालकृष्ण आडवाणी के जन चेतना यात्रा खातिर पूरा ताकत लगवले बिया. यात्रा के शुरुआत सिताब दियरा से नीतीश कुमार के हरियर झण्डी से होखी. सिताब दियरा में उनुकर सभा बीएसटी बंधा का लगे छोटका बैजू टोला आ गरीबा टोला के बीच खाली खेत में करावल जाई जहवाँ पैंतीस हजार लोग एह सभा में शामिल हो सकीहें. आडवाणी ओहिजा हेलीकाप्टर से जइहें आ उतरला का बाद जेपी के गाँव लालजी टोला जाके उनुका के श्रद्धांजलि दीहें. जनसभा का बाद वापिस हेलीकाप्टरे से लवटि जइहें. छपरा में सभा कइला का बाद सड़क मार्ग से पटना जइहें.\nबांका जिला के बेलहर इलाका से शनिचर का दिने एगो नक्सली स्वयंभू सब जोनल कमांडर के गिरफ्तार कर लिहल गइल.\nपश्चिमी चंपारण जिला के शिकारपुर इलाका में एगो नाबालिग लड़िकी का साथ सामूहिक दुष्कर्म का मामिला में पुलिस एक जने के गिरफ्तार कइले बिया.\nभोजपुर जिला के उदवंतनगर इलाका में शनिचर सबेरे एगो कार पेड़ से टकरा गइल जवना चलते ओह पर सवार तीनो लोग मर गइल.


आपन नोटवा भंजा लिहलू कि ना ?\nहमार नोटवा त कहिये भँज गइल, रउरा अपना कनियवा वाला नोट जल्दी भंजा लीं।\nका भउजी, तोहरा हमेशा मजाके सुझेला! हम पाँच सौ आ हजरिया नोट का बारे में पूछनी हँ।\nअरे ओहिजा अबहीं लमहर लमहर लाइन लागत बा। कुछ दिन बाद जाइब। आ उहो कवनो अधिका नइखे। राउर भइया देबे कतना करेलें हमरा हाथ में। ओहिमें से थोड़ बहुत चोरा लुका के बचवले रहनी ह।\nदेखा भउजी, मोदिया का जिद का चलते कितना परेशानी होखत बा आम आदमी के।\nअरे मार बढ़नी के रे! आम आदमी के तकलीफ के चिंता के कइल कबो हिंदुस्तान में? आ बात लाइन के करीं त जियो सिम वाला लाइन में त रउरो के तीन दिन खड़ा देखले रहीं। आ उहो दिन देखले बानी कि एचएमटी के जनता घडी ला लोग लाइने में सूतत रहे।\nऊ लाइन त कुछ पावे खाति लागत रहे, एहिजा त आपने रूपया गवावें ला लगावे पड़त बा।\nऐ बबुआ, गंवाई ऊ जेकरा लगे करियका धन बा। आम आदमी के त महज कुछ दिन के परेशानी बा। लोग त खुश बा कि देश के धन अब देश का कामे लागे जात बा। बक्सा जे धन बैंक में आ जाई त उद्योग व्यापार आ विकास ला लागे जात बा।\nका भउजी, पूरा मोदिया गइल बाड़ू तू त!\nहँ बबुआ, सठीयलका ले नीमन बा मोदीयइलका!\nPrevious Post: हद, हदस, हदसल, हदसावल, हदसी, हदीस, हादसा (बतकुच्चन – 205)\nNext Post: भोजपुरी संगम के 81वीं बइठक


झालानाथ खनल के नेपाल के प्रधानमंत्री के किरिया धरावल गइल – टटका खबर\nझालानाथ खनल के नेपाल के प्रधानमंत्री के किरिया धरावल गइल\nप्रचण्ड दहल से कवनो गुप्त समझौता करि के नेपाल के प्रधानमंत्री चुनाइल झालानाथ खनल के अतवार का दिने पद के किरिया धरा दिहल गइल आ ओकरा साथे खनल के मुसीबत के शुरुआतो हो गइल. मंत्री केकरा के बनावल जाव एह बात पर राय तय ना होखला का चलते केहू के मंत्री नइखे बनावल गइल. एहू बात कर अफवाह हवा में पसरे लागल बा कि खनल २४ मई ले इस्तिफा दे दीहें आ ओकरा बाद उनुका समर्थन से प्रचण्ड दहल फेर से प्रधानमंत्री बनि जइहे. एह गुप्त समझौता के ले के खनल के चारो ओर आलोचना हो रहल बा.


19 अगस्त, शुक के खबर पर एक नजर – टटका खबर\nउप्र के 11 जिला बाढ़ का चपेट में\nउप्र के 11 जिले बाढ़ की चपेट में.\nउत्तर प्रदेश पुलिस देवरिया के एगो थाना के ‘भुतहा कक्ष’ से डेराले आ केहू ओहमें जाइल ना चाहे जवना चलते ऊ पिछला दस साल से खाली पड़ल बा.\nभाजपा सांसद वरुण गांधी शुक का दिने कहले कि ऊ अन्ना हजारे टीम वाला जन लोकपाल विधेयक के संसद में एगो निजी सदस्य के विधेयक का रूप में पेश करीहे.\nछत्तीसगढ़ के तनावग्रस्त बस्तर क्षेत्र में शुक का दिने नक्सलियन का हमला में कम से कम 10 पुलिसकर्मी शहीद हो गइले.\nमुम्बई के मशहूर डब्बावाला आजु शुक का दिने आपन 120 साल पुरान परम्परा तूड़ के अन्ना के समर्थन में हड़ताल पर रहले.\nअपना आंदोलन के मिलल अपार जनसमर्थन से गदगद अन्ना हजारे आजु रामलीला मैदान में चहुँपला पर कहले कि जन लोकपाल विधेयक पारित होखे ले उनुकर अनशन चालू रही.\nदेश आजाद होखे का बेरा बंगाल के बँटवारा भइल रहे आ भारत वाला हिस्सा के नाम पश्चिम बंगाल धराइल रहे बाकिर अब एकर नाम बदल के ‘पश्चिम बंग’ कर दिहल जाई.\nभारतीय अनन्य पहचान प्राधिकरण (यूआईडीएआई) के अध्यक्ष नंदन निलेकणी के कहना बा कि खाली लोकपाले विधेयक से देश के भठियरपन खतम ना होखी. ई त एगो रास्ता भर हवे.\nममता भवानीपुर विधानसभा सीट से चुनाव लड़ के विधानसभा में अइहे. अबही ऊ सांसद बाड़ी बाकिर छह महीना का भीतर उनुका विधायक बने के बा.\nकई साल से खाली पड़ल लोकायुक्त के पद खातिर गुजरात उच्च न्यायालय बियफे का दिने गुजरात सरकार के नोटिस जारी कर दिहलसि.\nफैशन से बहरियाइल गांधी टोपी एक बेर फेर से लोग के माथ पर चमके लागल बा. अन्ना हजारे के आंदोलन एकरा के लोग का माथा पर ‘ताज’ बना दिहले बा आ अब एकरा के पहिनल शान समुझल जात बा. बाजार में एकर बिक्रिओ बढ़ गइल बा.\nपंजाब में एगो आदमी के तीन साल के अपने बेटी के अपहरण के आरोप में गिरफ्तार कइल गइल बा.\nमध्य प्रदेश के राजधानी भोपाल में आरटीआई कार्यकर्ता शेहला मसूद के हत्या के जांच सीबीआई से करावे कातिर राज्य सरकार तइयार बिया.\nमालेगांव बम विस्फोट मामले में प्रमुख आरोपी साध्वी प्रज्ञा सिंह ठाकुर बियफे का दिने सर्वोच्च न्यायालय में कहली कि उनुका के जमानत पर रिहा कर देबे के चाही काहे कि उनुकर गिरफ्तारी संवैधानिक अधिकारन के उल्लंघन बावे.\nपश्चिम बंगाल पुलिस बियफे का दिने नौ साल पुरान कंकाल मामिला में एगो प्रत्यक्षदर्शी के गिरफ्तार कर लिहलसि जे बाद में पूछताछ में सहयोग करत बा.\nअफगानिस्तान में शुक का दिने ब्रिटिश काउंसिल पर बम आ गोलियन से हमला में सात लोग के मौत हो गइल. हमला तब भइल जब अफगानिस्तान आपन 92वां स्वतंत्रता दिवस मनावत रहल.\nपाकिस्तान में शुक का दिने एगो मस्जिद में भइल फिदायिन हमला में 50 से अधिका लोग मर गइले आ 125 लोग घवाहिल हो गइले.\nअमेरिका अब ओह विद्यार्थियन के आ गैरकानूनी तरीका से आइल लोग के देश से ना निकाली जिनका से सार्वजनिक सुरक्षा खातिर कवनो खतरा ना होखे. ऊ लोग वैधानिक तरीका से कामो कर सकीहे.\nअमेरिकी अउर यूरोपियन बाजार के मंदी के असर भारतो का बाजार पर पड़ल बा जवना से निवेशकन के घाटा हो रहल बा,\nसप्ताह के आखिरी कारोबारी दिन आजु शुक के सेंसेक्स 328.12 अंक गिरके बन्द भइल.\nपर्सनल कम्प्यूटर व्यवसाय से बाहर निकली एचपी.\nभारतीय रिजर्व बैंक के कहना बा कि देश में महंगाई नवम्बर ले नौ फीसदी से उपरे रही.\nबॉलीवुड फिल्म निर्माता प्रकाश झा के विवादास्पद फिल्म ‘आरक्षण’ पर उत्तर प्रदेश में लागल रोक सु्प्रीम कोर्ट शुक का दिने हटा दिहलसि.\nबॉलीवुड सुपरस्टार सलमान खान एकदम स्वस्थ बाड़े आ उनुका के अस्पताल में भरती नइखे करावल गइल. एह बारे में पहिले अफवाह उड़ा दिहल रहे.\nनिर्देशक प्रवीण डबास के अपना फिल्म ‘सही धंधे, गलत बंदे’ के प्रदर्शन खातिर सेंसर बोर्ड के अनुमति पावे से ठीक पहिले फिल्म के कुछ सीन आ संवाद काटे के पड़ल जवन एगो राजनेता से मिलत जुलत रहल.\nइंग्लैंड एवं वेल्स क्रिकेट बोर्ड अपना काउंटी टीमन के अगिला महीना भारत में होके जा रहल चैम्पियंस लीग बीसबीसा प्रतियोगिता में खेले से रोक सकेला अगर भुगतान पहिले ना मिलल त.\nओवल टेस्ट : पीटरसन आ बेल लगवले आपन आपन पचासा आ इंग्लिश क्रिकेट टीम केनिंग्टन ओवल मैदान पर जारी चउथा टेस्ट मैच के दुसरा दिने अपना पहिला पारी में दू विकेट का नुकसान पर 210 रन बनाके मजबूत स्थिति में आ गइल बा,\nदेश के माथ टेनिस खिलाड़ी सोमदेव देवबर्मन टोक्यो में 16 से 18 सितम्बर तक होके वाला डेविस कप वर्ल्ड ग्रुप प्लेऑफ मुकाबिला में जापान के खिलाफ भारतीय टीम के अगुवाई करीहे,\nपाकिस्तानी हॉकी टीम के तीनगो कप्तान खिलाड़ियन – रेहान बट्ट, जीशान अशरफ अउर शकीब अब्बासी समेत आठ खिलाड़ी दिसम्बर में होखे जा रहल वर्ल्ड सीरीज हॉकी में ना खेल पइहे काहे कि पाकिस्तान हॉकी महासंघ एह लोग के अनापत्ति प्रमाण पत्र नइखे देत.\nफ्रांस के पूर्व ओलम्पिक पोल वॉल्ट चैम्पियन पियरे क्यूनन खुदकुशी कर लिहलन. कारण का बारे में कवनो जानकारी सामने नइखे आइल.\nसिनसिनाटी ओपन : क्वार्टर फाइनल में पहुंचल पेस-भूपति आ बोपन्ना-कुरैशी के जोड़ी.\n«« बिहार के बड़की नदी सभ में उफान आ गइल बा\nभारी बरखा आ बाढ़ का चलते यूपी में… »»


मिसिर पुराण: April 2010\nवैशाखनंदन के प्रति\nसाभार- मिसिर पुराण के वैशाख पर्व के अलोता से\n(जे दुर्बल आ निरीह होला ओकरा के लोग अलग अलग तरीका से सतावेला | अब गदहा जइसन शाकाहारी, रजकमुखेण उवाच्चित अपशब्दाहारी और निरंतर डंडायाम पीड़ाआहारी एह निरीह प्राणी के साहित्यकार लोग भी नईखे छोड़ले, मगज में केहू के कमी देखके ओकरा के तुलना एह निरीह प्राणी के सीधापन से कर दीं | माने गरीब के मेहरारू गांवभर के भौजाई | पढ़ीं एह वैशाखनंदन(गधा) के भलमनसाहत के एह रूप के आ आपन नजरिया बदलीं |)\nचैत बिगत वैशाख ऋतू आई, खर भूषण देखि हरसाई |\nलहकत धुप देह सुखाई, खेत खलिहान सब सुन हो जाई |\nतरुणी खरनी भी ली अंगडाई, गर्दन झटका के धुल उड़ाई |\nदेखि के अंगडाई खर इतरइहें, गर्दन फाड़ के गीत सुनइहें |\nढेंचू-ढेंचू सुनी सकल समाजा, जय जय जय हो खर राजा |\nभईल रजक पुत के नींद हराम, मगज के गर्मी बढ़ावत घाम |\nकोना में से बोंग उठवलस, नवकु तानसेन पर तान चलवलस |\nभईल मध्यम सुर से पंचम सुर, झार दुलती के उडइले धुर |\nएक ता खरनी के नजर के मारल, ओह पे बाजल बोंग |\nराग बदल गईल भाग भी बदलल, बुद्धि जगला के जोग ||\nगोड झटक के तुडले छान, एक क्षण में लउकल सिवान |\nहंसत खरनी के देख लजयिले, राह नपले मुडी निहुरयिले |\nनैन मट्टका के जागल अईसन जोग, पीठ पे बाजल अनघा बोंग |\nमन मसोस के खेत में समयिले, थुथून से घास टुनगीययिले |\nघास टुनगीआवत गोड बढ़ईले, एह खेत से ओह खेत में गईले |\nसुखल घास से बहाल खलिहान, हरियरी खोजत बढ़ले सिवान |\nचलत चलत लागल पियास , मुडी उठा लगईले पानी के आस |\nबाकि देखले गांव अरियायिल, पाछे खेतन के घास ओरियायिल|\nदेखि आपन खनिहारी, उपजल मन में विश्वास |\nअनघा खा लेनी आज, भईल संतुष्टि के भास ||\nअब सुखल घास केतना खयिहें, बाकि एही तरे अघयिहें |\nपियर भईल सब जर के घास, बाकि खर के अलग विश्वास |\nहम खयिनी भर भर के पेट, चर गईनी हम सउसे खेत |\nअब त मन हमर गम्भिरायिल, आवे लागल अब जम्हाई |\nतंदुरुस्ती बढे के इहे बा राज, जब संतुष्टि के मिले अनाज |\nमूर्ख के उपाधि काहे देहब, आत्मसंतुष्ट के संत काहे ना कहब |\nमुट्ठी भर घास में हम अघायीं, जरत वैशाख में हम मोटायीं |\nनून भात पे देह फुलायिब, त रउओ काहे ना वैशाखनंदन कहायिब |\nवैशाख में जे मोटाई, वैशाखनन्दन कहाई |\nइ उपाधि संत के, मुरख थोड़े समझ पाई ||\n(शब्दार्थ- खर: गधा; रजक: धोबी; वैशाखनन्दन: गधा/मुर्ख)\nPosted by ShashiRanjan Mishra at 12:10 PM\nबेपेनी मिसिर के लोटा\nलोटा जईसन चीज आज चुहानी (रसोई) से लापता हो गईल बा । कभी कभी लउक जाला । लोटा के महत्व कम ना होखे । आज उ लोटा के रूप परिवर्तन हो गईल बा आ एकर जगह मग आ जग ले ले बा । पढ़ीं इ व्यंग्य के जेकरा माध्यम से लोटा के महत्त्व बतावल गईल बा... - शशि रंजन मिश्र\nलोटा भारतीय गँवई संस्कृति के रीढ़ ह । विश्वास ना आवे त कवनो गाँव वाला से पूछीं । लोटा के बारे में विस्तार से बतइहें । अब शहर के संस्कृति में लोटा के परयोग नइखे । बोतल संस्कृति में लोटा के आस्तित्व ऐसे लापता भईल बा, जईसे की घोड़ा के माथ से सिंघ... भोर के पहिला काम करे खातिर भी अब लोटा के जरुरत नइखे । विदेशी शौचालय बा... जवना में नल आ टोंटी लागल रहेला | बटन दबायीं... त पानी के अस फुहार निकली, की राउर सब कईल-धरल पे पानी फेर दी । लोटा वाला झंझट नइखे । ना हाथ माँजे के झंझट... ना लोटा माँजे के... सब एटोमैटीक । विदेशन में त इ पानी के भी जरुरत नइखे, हमनी के जवना के विद्या भा सरस्वती कहि ला जा ओही कागज के इस्तेमाल करके सरब सती कर दियाला ।\nबाकि कुछो होखे... हम भोजपुरियन के त पहिचान ह लोटा । एगो प्रसिद्व गीत के तर्ज पर कहब त "जीते लोटा मरते लोटा, देख तमाशा लोटे का"... बबुआ के जनम भईल त फुल्हा लोटा के मांग भईल । गरम पानी से भरल लोटा सउर में रखायिल। आ बबुआ के बाबा, जब भगवान के दुवरा गईले त लोटा एहिजे छोड़ गईले । त बबुआ के बाबु, पीपर के पेड़ पे माटी के लोटा टांग अइले... की के जाने भगवान किहाँ मर-मैदान जाये खातिर लोटा भेंटाई कि ना । त जनम से मरण तक लोटा संगे रहेला । टीवीया पे रामाएन देखले होखब त ध्यान होखी... ब्रह्मा जी कहीं जास त साथ में लोटा जरुर राखत रहन, टोंटी आ हैंडलवाला लोटा । पुरनिया आदमी ना जाने कहाँ जरुरत पड़ जाये । उहे हाल ऋषि मुनि लोग के भी रहे, जहाँ जास लोटा साथे । पानी पिए से धोवे तक के व्यवस्था साथ रहे ।\nअब लोटा रखेवाला के गंवार मत बुझब... !!! बड़ा चलाक होले आ लोटा के उपयोग हर तरीका से करे के जानेले। अब उदाहरण लीं अनगुत्हीं उठ जइहें सिवान तरफ जाये खातिर... अरे तहसीलदारी में ना... दैनिक किरिया करम करे खातिर । त भर लोटा पानी एक हाथे झुलावत बधार आ सिवान ओरे ओरिईहें (जयिहें)... आ ओने से लवटत ओही लोटा में केहू के खेत के मटर भा कवनो तरकारी, कुछो ना त एक लोटा माटिये भरले अइहें । अब हमरे बाबा, रोज ओने से माटी भर के लावत रहन आपन लोटा में... बरिस भर में दुआर पे चबूतरा बाँध देलन । दुसरका परयोग बा हथियार के तौर पे । बेपेनी मिसिर लायिकायींए से बड़ बदेल, नवका शादी भईल रहे । बाकि मेहरी के कुटमस करे में आगे... आखिर कब तक सहो, एक दिन उ मेहरारू फुल्हा लोटा अस चलवलस जैसे कि हैदर अली के तोप के गोला अंग्रेजन पे गिरल...! बेपेनी मिसिर के निचिला जबड़ा आज तकले बायें करवट लेले बा...| तिसरका परयोग बा फुल्हा लोटा से इस्तिरी देवे के । अब गाँव में बिजली के सुविधा त अब आईल बा, उहो कहे खातिर... शहर में त बा की बटन दबायीं, इस्तिरी गरम हो जाई आ कुरता मिरजई के सिलवट के अइसन सपाट बनायी कि हेमा मालिनी के गाल ओइसन चिकन ना होई... बाकि गाँव में मिरजई के सिलवट सपाट या त तकिया तरे रख के करीं ना त लोटा गरम कर के इस्तिरी करीं । फुल्हा लोटा में लकड़ी के जरत कोइला डाल के कपडा पे इस्तिरी करीं त एक-एक सुता अईठन छोड़ के अस सीधा हो जाई जैसे कि मोरचा पे जवान...।\nहमार गाँव में जब केहू किहाँ कवनो मरनी भईल त एह लोटा के महातम बढ जाला। मय गाँव के नेवता दियाइल बा की फलनवा बाबु किहाँ भोज बा। आ बभनटोली में एह दिन त जैसे त्यौहार के माहौल रहेला। मय टोला के लोग भोरहीं से लोटा ढोवे लागी। घर से बधार आ बधार से घर... माने आलम इ कि एक लोटा घर में घुसत बा त ओने से दोसरका निकलत बा । कहल जाला कि बाबु कुँवर सिंघ त पतल के दोना पानी में बहा के अंग्रेजन के डरा देले । अब एह बभन-टोल के लोटा के आवागमन देख के त गामा पहलवान के भी आपन पाचन शक्ति पे चिंता हो जाई । आ लोटा के संख्या देख के फेर से महमूद गजनवी कहीं आक्रमण मत कर देवे की हेतना लोटा भेंटाई... त अफगान के सभे हाथ में लोटा हो जायी। खैर गली के मुहँ पे गंगाराम नाऊ लउकल।\n"बस करीं ए बाबा... ! लोटा के मुंह जजिमान किहाँ फेरीं, बीजे भईल बा " (भोजन खातिर पहिलका बोलाहटा न्योता आ भोजन के समय के दुसरका बोलाहटा बीजे भा विजय कहाला)।\nएतना सुनते घरभरन मिसिर लगले चिचिआये - "ए बिनेसर ! ए बेपेनी !!! कहवा बाड़ जा ? चल बीजे भईल बा, आ नन्हका कहवा बा ? का कहत बाड़ स्कूल गईल बा...!!! ओकर माई जानत रही की आज अंगेया बा त काहे के स्कूल भेजली हा !? केतना नीके तरी पूरी-बुनिया खाईत... आ लोटा में भर के रसगुल्ला घरे ले आईत । ए बबुआ बेपेनी ! बोला ले आव ओकरा के स्कूल से..., पढाई काल कर लिहें..., जजिमान के मरे के... आ भोज मिले के मौका बेर-बेर ना आवे... !!!\nमय बीस घर के ब्राह्मण बाले-बच्चे चल देले जजिमान किहाँ जीमे। रास्ता में टेंगर मुसहर के छोटकी बेटी सूअर चरावत रहे, एतना जाना के एके साथे लोटा लेले देख के खूब खुश भईल, आपन माई से कहलस-\n"आज सब बभनन के पेट ख़राब हो गईल बा, जात बानी सूअर लेके ओनही । आज सभे सूअर अघा जयिहें।"\nओकर माई ठठा के हंसल- "अरे बिहुनी...! इ बभनन के पेट नइखे खराब, जजिमान किहाँ जीमे जात बाडन सन । देखत नईखीस... की हाथ में लोटा आ कान्ह पे गमछी बा । दबा के खयिहें सन आ लोटा के पानी से तह लगयिहें सन । गमछी में छाना बाँध के आई जवना के घर के जनाना लोग टूका-टाकी खा के आपन सरधा बुता लिहें। सूअर आज ना काल हंकिहे... ।"\nअब हमार गाँव में तरह-तरह के लोटा रहे । हमार बाबा स्टील के लोटा राखत रहन । पूजा पाठ करावे में विद्वान, कवनो जजिमान के काज में फेरहिस्त(लिस्ट) में लिखलन की स्टील के लोटा चाहीं दू लीटर पानी आंटेभर । खैर जजिमान का करो... मरल बाप के सरग में पानी इहे पंडीजी के मुँहे मिली, एह सोच के बड़हन भारी स्टील के लोटा देलस । जजिमान के बाप सरग में अघयिले की ना उहे जानस, बाकि हमार बाबा अघा गईले । सबेरे से साँझ तक लोटा साथे रहत रहे । हमार दुवार पर के चबूतरा उहे लोटा के देन ह ।\nबाकि सबसे नीक लोटा रहे बिनेसर मिसिर के घरे । फुल्हा लोटा अस बजनगर की छोट लईका से उठे ना । इ लोटा बिनेसरबो के माई के नईहर के रहे । जनमजुगी लोटा... जवना के बिनेसर ढोवत रहन । बरिसन बितला के बाद भी उ लोटा के चमक अस की लोग सोना के भरम में पड़ जास... बिनेसरबो के माई गवने लोटा पेठवली आ साथे कहाव भेजवली की- "मईयां रे ! एह लोटा के आम के खटाई भा इमली के छोड़ कवनो चीज से मत मंजिहे..."\nलोटा के चमक से बिनेसर मिसिर के सीना चौड़ा रहत रहे.. बाकि इ चमक आस-पड़ोस आ गाँव जवार में खटकत रहे । अब बात बा, बेपेनी मिसिर के बियाह के पहिले के। अरे लीं परिचय ना करईनी ह पहिले, उहे...!!! बेपेनी मिसिर, बिनेसर के छोट भाई हंवे आ पंडित घरभरन मिसिर के छोटका लईका... त बबुआ बेपेनी जईसहीं दसवां क्लास के चउकठ तक गिरत पड़त पहुचलन... त बियाह जुकुत लईका देख अगुआ के साथे पछुआ भी जुटे लगले... घर में रोज किसिम किसिम के तियना-तरकारी के सुगंध उड़े । अगुआ के गोड़ धोवे से लेके उनकर बिदाई के बेर ले उ फुल्हा लोटा दलान में चमकत रहे | अब बबुआ बेपेनी मिसिर पसन्द आवस भा ना आवस, बाकि एक बार अगुआ के नज़र पे लोटा चढ़ल त चढ़ल | खैर बेपेनी मिसिर के बियाह हो गईल बाकि तब तक उनका घर से उ लोटा के नामो-निशान मिट गईल। एकरो पीछे भी एक किस्सा बा-\nएगो अगुआ आईल रहे रिश्ता करे खातिर । उहे लोटा रखायिल दलान में । कुंडली के गणना मिलावल गईल छतीस में से बत्तीस गुण मिलल । अब मनना के बात रहे... त अगुआ जी लगले सकारे । अपना मनही कहले- जोड़ा बैल के साथे एगो धेनुहा गाय आउर पचास हजार...! तब बबुआ के बाबा के डिमाण्ड की इ लोटा के जोड़ा लगायीं..., तबे केवाड़ी के पीछे से उनकरे बूढी फुस्फुसयिली की एगो चांदी के गुड़गुड़ी भी चाहीं...! लईका के फुआ के कहनाम की बनारसी साड़ी ... कोरहर ! अगुआ जी के थूक सटके लागल, बाकिर खखार के कर लेले सब करार... बाकि होते बिहाने दिशा मैदान के बहाने लोटा लेके जे परयिले त फेरु राम जनकपुर ना अइले...!!! दुआर पे असरा लगवले रह गईले बबुआ के आजा, चाचा, गोतिया-नईया की अगुअवा आई त दु चार चीज आउर मंगाई । बाकि अगुअवा के गईले बड़ अबेर भईल, अनमुनाहे के गईले सबेर भईल। तब बिनेसर बो के खटका बुझाईल, लगली गला फाड़े-\n"आही हो आही तीन सेर के लोटा , लेके भागल अगुअवा निगोड़ा..."\nधाव धाव ए बबुआ बेपेनी अगुअवा दस कोस से अधिक ना होई गईल।\nबाकि लोटा के चमक फेर कबहूँ ना लउकल। मय गाँव जवार ढूंढा गईल, ना अगुआ मिलले ना लोटा । लोग धीरज देस की जाय दीं ए बाबा ! उ लोटा राउर भाग्य में इतने दिन खातिर रहे। दोसर अगुआ आई त ओकरो से डब्लाह लोटा ले लेब।\nखैर लोटा चल गईल, अगुआ के साथे। बाकि ओकर महत्व बढ गईल । एक लोटा के जाये से गाँव में लोटा के कमी ना होखे । बियाह हो गईल बेपेनी के... त बरिस भर के बाद फेरु लोटा चल गईल । बेपेनीबो के हाथे... बेपेनी के ठोर तनी बायें ओरी झुकल बा । किस्सा पहिलहीं कह देले बानी । बाकि ओह दिन से गाँव में लोटा के इ उपयोग देख के आउर लोग संभल गईलें । आ धीरे धीरे सब फुल्हा लोटा बक्सा में रखा गईल... आ हलुकावाला स्टील के लोटा चमके लागल।\nअब लोटा चाहे फुल्हा होखे, पीतल के होखे, स्टील के होखे भा अल्मुनिया के हमनी के गँवई संस्कृति के अभिन्न अंग बा । जवना के महत्व के नकारल ना जा सके । आ लोटा के चमक अइसन ह की देख के राउर चेहरा भी चमक जाई । त प्रेम से लोटा मांजी, काहे से की लोटा अइसन चीज ह जेतने मांजब ओतने चमकी ।\n(इ व्यंग्य के पृष्ठभूमि, प्रकाश उदय भईया के कविता संग्रह – “बेटी मरे त मरे कुंआर” आ समकालीन भोजपुरी साहित्य में छपल उनकरे एक कहानी से प्रेरित बा- शशि )\nPosted by ShashiRanjan Mishra at 9:46 AM


रामचन्द्र कृश्नन जी के लिखल भोजपुरी कहानी दरद | जोगीरा\nHome भोजपुरी साहित्य भोजपुरी कथा-कहानी रामचन्द्र कृश्नन जी के लिखल भोजपुरी कहानी दरद\nरामचन्द्र कृश्नन जी के लिखल भोजपुरी कहानी दरद\nपरनाम ! स्वागत बा राउर जोगीरा डॉट कॉम प , रउवा सब के सोझा बा रामचन्द्र कृश्नन जी के लिखल भोजपुरी कहानी दरद ( Bhojpuri Kahani darad) , पढ़ीं आ आपन राय जरूर दीं कि रउवा रामचन्द्र कृश्नन जी के लिखल भोजपुरी कहानी (Bhojpuri Kahani) कइसन लागल आ रउवा सब से निहोरा बा कि एह पोस्ट के शेयर जरूर करी।\nमाघ के महिना किरिनि लउकते ना रहें, मारे सर्दी के देहिं छोलात रहें। राति के एक पहर बित गइला के बाद रामकली के माई खटिया पर देहि धइली, आजो उ कुछ खइले पिअलें ना रहलि। अपने मालिक के अगोरत अगोरत जब उ ना अइलें, ते निहटा मारि के खटिया धइलि। आंखि ते लगते ना रहें,मारे चिन्ता आ फिकिर के गुनना में परल रजइए के भीतर टुकुर टुकुर ताकति रहली कि दुआरि से केहूं के बोलवला के अवाजि आइल।\nए रामकली के माई —ए रामकली के माई, रामकली के माई मारे रिसि के बुत्त हो गइली जगतें रहली। लेकिन बोलें के तनिको तिरखा नाई करें।लेकिन फेर सोचें लगली कि एह तरह से रिसि कोह कइला से काम कइसे चली ,आपन बिअहुता परानी हवें इ हमरे भगवान के समान बाटें, फेर मनें के मारि के उठली लेकिन जबान नाई मानल, मुहें से कुछ उटपटागं निकरी गइल कहली?\nका रामकली के माई , रामकली के माई कइलें बाट ,तुहार घरे अइलें के इहे जूनि हे,कुर्सी भर जनमवलहि के रहल ह कि खइलहूं के कवनों उपाय है, दिन भर घूमि के तू जुआ खेलब दारू पिअब आ अद्धि राति के आकें नरिअइब ,ए रामकली के माई ,ए रामकली के माई,तुहरे येह चालि से टोला महल्ला के जीऊं अनुसाइन हो गइल बा ।\nजब एतना रमायन रामकली के माई सुनवली त रामकली के बाबू क जबनिए सट्ट होगें ।आ उ एगो लमहर सासिं लिहलें आ कहलें? ये रामकली क माई तुहार निहतार हमरिये छाहें होत बा आ तू हमके अइसन बाति कहति बाटूं।मालूम नइखें रामकली के बाबू के इस जबान रहल कि मुरदही गडासी के घाव, रामकली के माई क देहिया इ बतिया सुनते छोला गइल आ उ मारे रिसि के बुत्त हो गइली आ कहली।\nअरे लाजों जो लगत ये मोघिअऊ तुहरे साथे हमतें आपन देहिया लाई डरली फटही लूगरी में जिनगी बिति गइल चार ठे बाल बच्चा हवें करेजा पर बज्जर अइसन बिटिया सयान भइल बा दारू के पिआई आ जुआ के खेलाई से निस्तार होई । तुहरे साथे हमार जिनगी बिरिथ हो गइल आ अबहिन मुंह चलावत बाटअ अरे जो करिखा पोति के कही बहि जइत।\nरामकली के माई के ई जबान रामकली के बाबू के गोली अस लगल आ उ सोचे लगलें कि मउति कबूल लेकिन मेहरारू के अनकी भनकी नाई कबूल , लेकिन करें त  का करें जब सोचे समझे के बेरा रहल त जुआ आ शराब के मजा उडवलें , अंधाधुंध लइका जनमवलें अब हुसा न सहें त का कपार फोरें ।\nरामकली के बाबू पांच बेटी आ तीन बेटा के खरचा से परशान रहें न केहूं के पेट भर खाना मिलें न शुद्ध कपडा ,पढला लिखला क बाति सपना रहें मेला ठेला के दिन जब लइके छरिआ त टोला महल्ला के जीऊं अनुसाइन क दें।\nरामकली के माई जिनगी भर फटही लूगरी में जिनगी गुजरली । अब रामकली के बाबू के धीरे धीरे ग्यान होवे लगल की जिनगी में बड़ी भूल हो गइल जो एतना लइका नाई जनमल होतें ,जुआ आ दारू के लत्ति नाई लगल होत त हमरो जिनगी में सुख के बिहान हो गइल होत । आ कुलि लइका पढि लिखि के हुसिआर हो गइल होतें लेकिन अब पछिताए होत का जब चिड़िया चुग गइल खेत।\nपिछला लेखअमरेन्द्र जी के लिखल व्यंग ए दरसन तोर दरसन दुर्लभ\nअगिला लेखदेवेन्द्र कुमार राय जी के लिखल व्यंगात्मक भोजपुरी कविता हमरा मन के फोंफी\nथावे विद्यापीठ ने संगीतकार धनंजय मिश्रा को दी पी एच डी...


दिल्ली रेप के आरोपी बिहार से गिरफ्तार – टटका खबर\nदिल्ली रेप के आरोपी बिहार से गिरफ्तार\nपिछला दिने दिल्ली में छह साल के गो लइकी के अपहरण कर के ओकरा से कुकर्म आ ओकरा पर अत्याचार करे वाला आदमी भाग के अपना ससुरारी चल गइल रहुवे जहाँ से आज भिनुसहरा से पहिले ओकरा के दिल्ली पुलिस मुजफ्फर पुलिस के सहयोग से गिरफ्तार कर लिहलसि. आरोपी मनोज कुमार के ससुरार मुजफ्फरपुर के करजा थाना के चिकनौटा गाँव मे हवे जहाँ से ओकरा के गिरफ्तार कर के पटना आ फेर पटना से दिल्ली ले गइल दिल्ली पुलिस. एह बीच ओकरा के मुजफ्फरपुर के एगो अदालत में पेश कर के ओहिजा से ट्रांजिट रिमाँड ले लिहलसि दिल्ली पुलिस.\nTags: दिल्ली रेप


Best Hindi jokes | JokesJunction\nHome / Tag Archives: Best Hindi jokes\nTag Archives: Best Hindi jokes\nJanuary 6, 2018\tFunny Jokes, Pati Patni Jokes0380\nDecember 27, 2017\tFunny Jokes062\nOctober 6, 2017\tDarde dil, Funny Jokes0296\nBhojpuria Bahubali – भोजपुरिया बाहुबली\nJune 8, 2017\tFunny Jokes0395\nभोजपुरिया बाहुबली …. बाहुबली: का भईल रहल ह हो देवसेना ?? देवसेना: हम गईल रहली बुढ़िया माई के स्थाने , त मंदिर के पूजरिया कुल मेहरारुन के अलगे से मंदिरे में घुसावत रहल । अलगे से घुसवले के बहाने उ सगरी मेहरारुन के कलाई खींचत रहल । हम मना कइलीं …


पांच साल से अधूरा हव पुल | Khabar Lahariya (खबर लहरिया)\nखबर लहरिया » पांच साल से अधूरा हव पुल\nपांच साल से अधूरा हव पुल\nद्वारा लिखित खबर लहरिया February 7, 2013 27 बार देखा गया\nजला वाराणसी, ब्लाक काशी विद्यापीठ, ग्राम भरथरा। भरथरा -शिवपुर के जोड़े वाली वरूणा पुल पांच साल से अधूरा में लटकल हव। किसानन के जमीन के मुआवज़ा ना मिले से किसान अपरोच बने नाहीं देत हयन।\nवरूणा नदी के पुल बन गएल हव खाली अपरोच बाकी हव। भरथरा के चिन्टू यादव बतइलन कि उपरीगामी पुल बने में गांव के कई लोग के जमीन चल गएल हव। जेमे गांव के ललई के पांच बिस्सा आउर कुछ किसानन के आठ दस बिस्सा जमीन चल गएल हव। जउने के किसान मुआवजा मांगत हयन। लेकिन सरकार ओके अटकइले हव। इहां रहे वाले सुजीत यादव के कहब हव कि इ पुल के बारे में जेके नाहीं पता रहत उ तेज गाड़ी से आवला आउर नीचे गिर जाला।\nगांव के कुछ लोगन के कहब हव कि हमनी केतना धरना प्रदर्शन करे लेकिन कउनों फायदा नाहीं हव। पता नाहीं इ कब बनी आउर कब हमनी के मुआवज़ा मिली?\nगांव वालन के इ समस्या के बारे में जब पी.डब्लू.डी. विभाग में पूछायल त यहां पर सीनियर बाबू के पद पर कार्यरत मनोज बाबू बतइलन कि पुल के सब कागज़ात तइयार हो गएल हव। अपरोच भी बनावे के तइयारी हो गएल हव। आउर किसानन के मुआवज़ा देवे खातिर पइसा आ गएल हव। जल्दी ही किसानन के मुआवज़ा मिल जाई।\nपढ़ाई के उमर में करत मजदूरी


Efforts to strengthen the Congress are weakening it further read in bhojpuri Bhojpuri Spl: कांग्रेस के अउरो कमजोर करत ह ओके ‘मजबूत’ करे क परयास\nदिन पर दिन कमजोर होत जात कांग्रेस संगठन के मजबूत कइल जरूरी ह लेकिन चुनाव के समय कांग्रेस नेतवन क खुला मंच से आपन कमजोरी उजागर कइल पार्टी के अउरो कमजोर करी. उहो तब जब पार्टी हाईकमान की ओर से जून में संगठन चुनाव करा के नया मुखिया चुने क घोषणा हो चुकल ह.\nLast Updated: March 4, 2021, 5:48 PM IST\nपांच गो राज्य में चुनाव क तारीख घोषित हो चुकल ह, लेकिन कांग्रेस आपन भीतरी संकट से गुजर रहल ह. चुनाव परचार में जुटले की जगह पार्टी में नीचे लेकर ऊपर तक संगठन के मजबूत करे क मांग करे वाले जी 23 क सात आठ गो नेतन क बयानबाजी कांग्रेस के अउरो कमजोर कर रहल ह. इ बात त सही ह कि दिन पर दिन कमजोर होत जात कांग्रेस संगठन के मजबूत कइल जरूरी ह लेकिन चुनाव के समय कांग्रेस नेतवन क खुला मंच से आपन कमजोरी उजागर कइल पार्टी के अउरो कमजोर करी. उहो तब जब पार्टी हाईकमान की ओर से जून में संगठन चुनाव करा के नया मुखिया चुने क घोषणा हो चुकल ह. अइसन में पांच राज्य क चुनाव में कांग्रेस क प्रदर्शन कइसन होई एकर अंदाजा लगावल जा सकेला.\nपांच राज्यन में से तीन गो केरल, असम अउर पुड्डूचेरी में कांग्रेस सीधा लड़ाई में ह. बाकी बंगाल में वामपंथी दल अउर तमिलनाडु में डीएमके साथे मिल कर चुनाव चुनाव लड़त ह कांग्रेस. केरल, असम अउर पुड्डूचेरी में भी ओकर गंठबंधन ह लेकिन इहवां कांग्रेस क अगुवाई में ही गंठबंधन चुनावी लड़ाई लड़त ह. एकर माने इ ह कि इ तीन राज्यन में कांग्रेस क मजबूती अधिका जरूरी ह. अइसन में अगर पार्टी के भीतरे सिर फुटोव्वल होई त चुनाव परिणाम पर एकर बहुते बुरा असर पड़ी. चुनाव के समय पार्टी के मजबूत करे क सबसे अच्छा तरीका इहे ह कि मिल जुल के जोर लगा के परचार कइल जाए जेसे कि पार्टी अधिका से अधिक सीट सको. अउर जब चुनाव परिणाम अच्छा होई त पार्टी के नया संजीवनी अपने आप मिल जाई.\nएसे उलटे जी 23 क नेता पार्टी क चुनावी तालमेल पर ही सवाल उठावत ह उहो बचकाना. बंगाल में वामपंथी दलन के साथे तालमेल में जब फुरफुरा शरीफ क मुखिया अब्बास सिद्दकी क नया पार्टी इंडियन सेकूलर फ्रंट के भी जोड़े क बात चल रहल रहे तब कांग्रेस क इ नाराज नेता लोग कौअनों तरह क सवाल नाही उठवले लेकिन जब साझा रैली में सब पार्टी क लोग जुटल त एगो धार्मिक दल के साथे कांग्रेस के तालमेल करे पर सवाल उठा देहल गइल कि कांग्रेस क सेकूलर छवि से समझौता कइल जात ह. उहो सवाल बंगाल कांग्रेस क अध्यक्ष से इ सवाल कइल गइल. जबकि सब जाने ला कि कौअनो भी दल में हाईकमान क सहमति के बिना ए तरह क फैसला नाही लेहल जा सके ला. एकर माने इ निशाना सीधा हाईकमान क फैसला पर ताने गइल ह. इहा सवाल इहो उठत ह कि जब असम में बंगाली मुसलमानन क संगठन एआईडीयूएफ क साथे गंठबंधन क घोषणा भइल तब का कांग्रेस क सेकूलर छवि से समझौता नाही कइल गइल. अउर तब इ नेता लोग काहे चुप रहे. एही तरह केरल में मुस्लिम लीग त उहवां कांग्रेस क अगुवाई यूनाइटेड डेमोक्रेटिक फ्रंट में कई साल से ह अउर कई बार सरकारों में रहे तब ए तरह क सवाल उठावे वाला नेता लोग कहां रहे.\nअब त पानी माथा से ऊपर चढ़ल जात ह.. जे तरह से नाराज नेता लोग चुनाव के समय हाईकमान पर सवाल उठा रहल हउअन, देर सबेर इनकर आचरण पर सवाल उठावल जाई बलुक उठऊं लगल ह. जम्मू गुलाम नबी आजाद के विरोध में प्रदर्शन भी भईल. एकरा अलावे जौन जी 23 क नाराज होवे क बात हो रहल ह, जम्मू में होइल इनकर सम्मेलन में 23 में से खाली साते गो नेता केसरिया साफा बान्ह के मंच पे विराजमान रहे. बाकी नेतवन क एक के बाद एक बयान आवे लगल कि पार्टी संगठन के मजबूत करे क जौअन मुद्दा 23 लोगों क हस्ताक्षर वाला अगस्त माहिना में लिखल चिट्ठी में उठावल गइल रहे ओसे उ लोग आजो सहमत हउअन लेकिन एसे आगे जाके पार्टी के नुकसान पहुंचावे क उनकर तनिको मनसा नाही ह. माने कि हाईकमान के पत्र लिखे वाला अधिका लोग पार्टी क भला त चाहत ह लेकिन ओके अउर कमजोर करे क कीमत पर नाही.\nइ तरह क नेतन में से एक कर्नाटक क मुख्यमंत्री रह चुकले वीरप्पा मोइली क कहनाम ह कि उ चिट्ठी के तुरते बाद हाईकमान की ओर कांग्रेस वर्किंग कमिटी क मीटिंग बोलवा के एपर चर्चा कइल गइल अउर उहे समय जून में संगठन क चुनाव करावे आ नया अध्यक्ष चुने क घोषणा हो गइल ... एकरा बाद सार्वजनिक मंच से दल क कमजोरी बतावले क कौअनो जरूरत नाही रहे. इ सब हरकत से पहिले से कमजोर हो चुकल पार्टी अउर कमजोर होई उहो चुनाव के समय. वइसे पार्टी क बड़ बड़ नेता लोग जे तरह से बोलबाजी कर रहल हउअन ओसे लगत ह कि इ समस्या जल्दी खतम ना होई. इ जइसे जइसे बढ़ी कांग्रेस के अधिका से अधिका नुकसान पहुंचाई.\nएसे पहिला भी कांग्रेस अइसन संकट से कई बार गुजरल ह. कई बड़ बड़ नेता पार्टी से अलगा भइले फिर दोबारा जुड़ गइलें. इंदिरा क जमाना में त कई लोग अलगा भइलें, आपन पार्टी बनवले फिर देर सबेरा कांग्रेस से जुड़ गइलें. एही तरह राजीव गांधी अउर नरसिम्हा राव क जमाना में अलगा भइल नेता लोग फेरो कांग्रेस में लौट अइलें. लेकिन जबसे सोनिया गांधी के हाथ में कांग्रेस आइल तबसे अलगा होइल शरद पवार, ममता बनर्जी, मुफ्ती मोहम्मद सईद अउर जगन रेड्डी जइसन नेता दोबारा पार्टी में नाही लौटले. सब आपन आपन परदेस में क्षेत्रीय पार्टी बनाके मन माफिक राजनीति कर रहल हउअन. केहू कांग्रेस के साथे मिल कर सरकार बना लेह लस ते केहू अपना दम पर. जहवां जहवां कांग्रेस से टूट के क्षेत्रीय पार्टी बनल उहवां कांग्रेस कमजोर हो गइल. कब्बो बिना देस के आजाद करावे वाला कांग्रेस क मजबूत संगठन के ही समाज के हर वर्ग पर पकड़ रहे, अब ओके दोबारा खड़ा करे खातिर एगो मजबूत संगठन क जरूरत ह. अउर सड़क पर संघर्ष कइले इ संभव नाही देखाई देत ह. (लेखक सुशील कुमार सिंह वरिष्ठ पत्रकार हैं.)


हिट्स आफ द इयर आदि शक्ति आ कुमारी माई मूवीज के – Anjoria\nसिनेमा के नया दिशा देबे वाला टीम दुर्गा प्रसाद मजूमदार के आदिशक्ति इंटरटेनमेंट्स अउर जानल मानल निर्माता निर्देशक रमाकांत प्रसाद के कुमारी माई मूवीज एहू साल हिट्स ऑफ द इयर रहल.\nएह जोड़ी के फिलिम ‘तू ही तो मेरी जान है राधा’ एह साल के सबले बड़हन हिट फिलिम मानल जात बिया. दुर्गा प्रसाद मजूमदार आ रमाकांत प्रसाद के टीम अब ले 12 गो सुपर डुपर हिट भोजपुरी फिलिम दर्शकन के दिहले बावे. एह टीम के पहिला फिलिम रहुवे ‘लागल रहा ए राजा जी’ जवना के सफलता सिनेमा जगत के दिग्गजन के चउँका दिहले रहुवे.\nफेर आइल ‘जान तेरे नाम’, ‘दिवाना’, ‘दाग’, ‘दिलजले’, ‘लड़ाईले अंखियां ओ लवंडे राजा’, ‘बारूद’, ‘जानवर’, ‘हिम्मतवाला’ आ अब ‘तू ही तो मेरी जान है राधा’ एह सफलता के कड़ी बनवले रखले बाड़ी सँ.\nआदिशक्ति इंटरटेनमेंट्स आ कुमारी माई मूवीज के आवेवाली ‘जिद्दी आशिक’ फिलिमो जल्दिए फ्लोर पर जाएवाली बा. मानल जात बा कि इहो फिलिम टीम के सफलता के परचम अउरी ऊंचाई पर ले जाई.


टटका खबर, शनिचर, 26 नवम्बर 2016 – टटका खबर\nपुलिस अधिकारियन के सम्मेलन में पीएम मोदी\nदिल्ली का बाहर तिसरका बेर हो रहल बाकि पुलिस महानिदेशकन के 51वाँ सालाना सम्मेलन आजु हैदराबाद पुलिस अकादमी में होखत बा. एह सम्मेलन में पीएम मोदी, गृहमंत्री राजनाथ सिंह, राष्ट्रीय सुरक्षा सलाहकार अजीत डोभाल, रॉ चीफ राजेन्द्र खन्ना, आ आईबी चीफ दिनेश शर्मा शामिल बाड़ें.\nपुलिस महानिदेशकन के एह सालाना सम्मेलन में देश का सोझा मौजूद हर तरह के समस्यन पर विचार कइल जा रहल बा. पुलिस सुधार, खाली पदन प बहाली, आबादी का हिसाब से पुलिस कर्मियन के संख्या बढ़ावल वगैरह बातो पर राय विचार होखे जा रहल बा.\nगुट निरपेक्ष देशन के गुट के बड़का नेता रहल कम्युनिष्ट नेता फिदेल कास्त्रो आजु 90 बरीस का उमिर में निधन हो गइल. कास्त्रो के निधन प राष्ट्रपति प्रणव मुखर्जी आ पीएम मोदी समेत अमेके लोग आपन शोक जतवले बा. बँवारा राजनीतिक गोल कास्त्रो के निधन प बहुते दुखी बाड़ें आ तीन दिन ले गोल के मुख्यालयन प आपन झंडा झुकवले रखीहें.\nआजुए का दिने आठ बरीस पहिले 26 नवंबर के मुम्बई में भईल आतंकियन के हमला के 8वीं बरखी प देश ओह हमला में जान गँवाएवाला नागरिकन आ शहीद जवानन के आपन श्रद्धांजलि दीहल. अमिताभ बच्चन, अनुपम खेर आ शबाना आजमी जइसन हस्ती सोशल मीडिया पर एह लोग के सलामी दिहले बा.\nनोटबंदी के एकबेर फेरु आपन पूरा समर्थन बतावत बिहार के मुख्यमंत्री पीएम से देश भर में नशाबंदिओ लगावे के गोहार लगवले बाड़न. कहलन कि जेकरा नशा से मोह होखो से बिहार छोड़ के चलि जाव. नशाबंदे के बिहार के जरुरत बतावत नीतीश कहलन कि एकरा के उनकर जिद्द जनि मानल जाव.\nनालंदा विवि के कुलाधिपति जॉर्ज यो आपन इस्तीफा दे के ओरहन दिहले बाड़न कि नालंदा विवि के आजादी नइखे कि अपना हिसाब से चलु सको.\nबिहार में भइल सड़क हादसन में आजु कटिहार अउर दरभंगा जिला के अलग-अलग इलाकन में5जने के मौत हो गइल बा.\nझारखंड में भूमि कानून के विरोध का चलते झारखंड के मुख्यमंत्री रघुवर दास अपन विदेश दौरा टार आजु टार दिहलन.\nउत्तरी कश्मीर के कुपवाड़ा जिला में आजु बीएसएफ के काफिला प भइल आतंकी हमला का चलते दू गो जवान घाहिल हो गइल बाड़े. हालांकि अलगाववादियन के बोलावल दू दिन के बंद वापस ले लिहला से आजु हालात सुधर गइल बा.\nबलूच रेजिमेन्ट से आइल कमर जावेद बाजवा के पाकिस्तान के नयका सेना प्रमुख बनावे के फैसला के एलान आजु हो गइल बा. 29 नवंबर का दिने मौजूदा सेना प्रमुख रहील शरीफ रिटायर हो जइहें. बलूच रेजिमेंट से आवे वाला ई चउथका सेना प्रमुख होखीहें पाकिस्तान के. जनरल याह्या खान, जनरल असलम बेग आ जनरल कयानी इनके से पहिले सेना प्रमुख हो चुकल बाड़े.\nपाकिस्तान से तनाव का चलते भारत से जाए वाला हिन्दू तीर्थयात्री दोग पवित्र कटास राज मंदिर के आपन दौरा रद्द क दिहले बाड़न.\nउत्तरी ईरान में दू गो रेलागड़ियन के भिड़ंत में मरे वालन के गिनिती बढ़के 45 हो गइल बा.\nआजु शनिचर का दिने पश्चिमोत्तर पाकिस्तान में एगो सैनिक अड्डा का भीतर के मस्जिद प भइल आतंकी हमला से2गो पाकिस्तानी जवान आ4गो आतंकियन के मौत हो गइल बा.\nबैडमिंटन के हांगकांग ओपन के फाइनल में भारल के पीवी सिंधु आ समीर वर्मा आपन आपन जगह हासिल क लिहले बा.\nपंजाब के मोहाली में होखत भारत इंगलैम्ड के तिसरका टेस्ट मैच के पहिलका दिने आजु अपना पहिलका पारी में इंगलैन्ड आठ विकेट के नुकसान पर 268 रन बना लिहलसि. शुरु में खराब शुरुआत रहल ओकर. ए हैं।\nमेलबर्न में चलत चार देशन के आमंत्रण हॉकी टूर्नामेंट में आजु शनितर का दिने भारत के हॉकी टीम न्यूजीलैंड से 3-2 से हार गइल, अब ओकरा तिसरका जगह हासिल करे ला अतवार का दिने मलेशिया से खेले पड़ी.\nनोटबंदी से डिजिटल अर्थव्यवस्था के बढ़ावा मिले के बात कहले बाड़न यूनिक आइडेंटिफिकेशन अथॉरिटी ऑफ इंडिया के अध्यक्ष रहल नंदन नीलेकणि. बाकि उत्तर प्रदेश के मुख्यमंत्री अखिलेश यादव के कहना बा कि एकरा चलते देश बहुते पाछा चल गइल बा. आ मायावती त एकरा के सीधे सीधे राजनीतिक फैसला बतवले बाड़ी. कांग्रेस के कहना बा कि एह मामिला में उर्जित पटेल रिजर्व बैंक के स्वायत्तता कुर्बान क दीहले बाड़न. रतन टाटा नोटबंदी के सबले खास आर्थिक सुधार बतवले बाड़न.\nजीएसटी के संशोधित मसौदा आजु शनिचर का दिने जारी क दीहल गइल बा. अब परिषद एकरा प आखिरी फैसला ली.\nTags: क्रिकेट, नशाबंदी, नीतीश कुमार, पाकिस्तानी सेना प्रमुख, पुलिस महानिदेशक, फिदेल कास्त्रो, बैंडमिंटन, मोदी


एक लैला तीन छैला के शूटिंग पुरा कइले बालेश्वर सिंह – Anjoria\nजनवरी 3, 2014 एक लैला तीन छैला, बालेश्वर सिंह\nभोजपुरी फिलिम “एक लैला तीन छैला” के शूटिंग बालेश्वर सिंह पूरा क लिहलन.\nएह फिलिम मे बालेश्वर बड़ बाप के बिगड़ल औलाद के किरदार में बाड़न जे नायिका रानी चटर्जी के आपन पटरानी बनावे ला तरह तरह के तिकड़म भिड़ावत रहऽता.\nमार-धाड़, प्यार मोहब्बत, रोमांस आ बढ़िया संगीत वाली एह फिलिम के शूटिंग अब पूरा गो गइल बा.


जोन्ही के बियाह – भोजपुरी साहित्य सरिता\nरोज के तरह आज भी बटुन चाचा अपन सब्जी के ठेला पर के समान बेच के घर लौट के चपाकल पर मुंह हाथ धोवत रहे. उनकर मेहरारू किचन में से जाके उनका खातिर भोजन तैयार कर के लियाइली. दिनभर के हारल थकल बुटन चाचा टबुल फैन के पास बैठ के ठंडा ठंडा हवा की लुफ्त उठावे लगले. उनके हृदय में ई वक्त जवन शकुन रहे ऊ ठीक उलटा उनका घर में धीरे धीरे अशांति अपान पैर पसारे लागल रहे जवना के ऊ दूनो मियाँ बीवी के अंदाजा भी ना रहे.\nबुटन चाचा और उनकर मेहरारू खाना खत्म कर के जैसे ही हाथ धोवे खातिर उठेवाला ही रहे लो तब तक उनकर दस साल के छोटा बेटा बिरूआ घबराइल आकर बोललस- “माई बाबूजी जल्दी चली, दीदीया के चक्कर आ गया बा और ऊ पलंग से नीचे गिर गइल बिया\nये सुनते ही बुटन चाचा और उनकर मेहरारू हाथ धोवल भूल के अपन बेटी जोन्ही के रूम के तरफ दौड़ पड़ले.\nवहाँ पहुँचकर ऊ अपन बेटी को जमीन से उठा कर पलंग पर लेटा के डाक्टर साहब के देहल दवा ओकरा मुँह में डाले लगले. और मुँह पर पानी के छीटा मारे लागल लो.\nदवा के असर से अब धीरे धीरे रेश्मा शांत हो कर बिस्तर पर निढाल होखे लागल.\nबिस्तर के एक कोने में बैठ कर बुटन चाचा की मेहरारू फफक कर रो पड़ली.\n“पता ना कवना के नज़र लाग गइल.” बुटन चाचा कहले.\nछः महीने पहिले के ऊ भयावह दृश्य सब लोग के नजर के सामने तैरे लागल.\nनया होखे वाला रिश्तेदारन के बीच जोन्ही आंख झुकाके सज धजकर के बइठल रहे. लइकी बहुत करिया बिया, बेमरिया लागत बिया त नाक के नक्शा भी ठीक नइखे. ई सब टीका टिप्पणी से लागे कि जोन्ही के शरीर पर केहू चाकू घोप रहल बा.\n“जोन्ही के जइसन नाम पड़ल रहें ओकरा ठीक उल्टा जोन्ही के शरीर के बनावट रहें ” लोग मुहा मुही ई बात कहत फिरे की जोन्ही नाम रखला से लोग जोन्ही नियन थोड़े चमके लागी . ई सच रहे की बुटन चाचा के बेटी जोन्ही देखे में सुंदर ना रली. यही कारण ओकर अभी तक शादी ना हो पावल. उम्र तीस पार कर गइल रहे. घर के लोग के साथ हीत नाता भी शादी ना होखे के कारण परेशान रहे लोग. अभी तक ना जाने कतना रिश्ता आइल आ टूट गइल रहे.\nमुहल्ला के चाची भाभी सब तेरछवाही बोली बोले में कवनो कसर ना छोड़े लो:- “ए जोन्ही खूब रगड़ रगड़ के नहा फिर देखा कवनो फिल्म के हिरोइन नियन गोर हो जाइबू.” ई सब गहरा तंज सून के जोन्ही के के आंख से आंसू छलक पड़े.\nजोन्ही शुरू से ही साधारण लइकी रहे कवनो तरह दसवीं पास कर के घर के ही चुल्हा चौका में आपन जीवन समर्पित कर देले रहे. माई बाबूजी के कवनो खास आमदनी ना रहे कि ऊ आगे पढ़े लिखे के बारे में भी सोचे. अइसे गाँव में कवनो लइकी दसवा ले पढ़ ले त ओके बहुत पढ़ल लिखल मानल जाला.\nजोन्ही जहाँ भी जाए, ओकर विवाह ना होखे के चर्चा बनल रहे. एही से ऊ अधिकतर गाँव टोला के ब्याह शादी या कवनो भी जग प्रोजन में जाए से कतराये.\nजोन्ही के साथ के सब लइकियन के ब्याह हो गइल रहे. ब्याह के कुछ महीना बाद जब ऊ आपन मायका वापस आवऽसन तब जोन्ही या फिर जोन्ही के माई ल बइठ के आपन गृहस्थी के बखान सुनावे के कवनो कसर ना छोड़ऽसन. जोन्ही के लागे की माने सब जान बुझ के ओकर दिल के लोग दुखावे ला.\nजोन्ही एक दिन अकेले में आपन बिछावन पर पड़ल पड़ल पता ना का-का सोचत विचारत रहे. हमार मैल कुचैल देह, असुंदर शरीर के बनावट, सावला रंग ई दुनिया के बाजार में ऊ बस एगो बिना किमत के फेंकल चीज बिया जेकर इच्छा, सांस ,संवेदना, भावना के कवनो मोल नइखे ई धरती पर. ना जाने कतना निगेटिव बात जोन्ही के मन में दौड़त रहे और अब बेहोश होखे के पलंग पर से नीचा गिर गइल ओकरा पता ही ना चलल. जब डाक्टर के इंजेक्शन आ दवा मिलल तब जाके होश आइल रहे.\nआज ई जोन्ही दुसरा बार बेहोशी के हालत में पलंग पर से गिरल बिया. माई बाबूजी के चिंता के मारे शरीर में एक चुरूआ खून ना बाचल रहे.\nजोन्ही के बाबूजी दवाई के पर्ची लेके फिर डाक्टर साहेब ल गइले. डाक्टर साहब से आज के घटना के बारे में बताइले.\nडाक्टर साहब कहले:- देखी बुटन भाई ई कवनो बेमारी ना हा एकर कवनो ठोस दवाई इलाज नइखे. बस एके गो इलाज बा कि बेटी के दिलो दिमाग से ओकर जवन अपना प्रति हीन भावना पैदा भइल बा ओकर दूर करे के प्रयास करी. बेटी के उम्र तीस से ज्यादा हो गइल साथ के सारी लइकियन के ब्याह शादी हो गइल. ना जाने बीस पच्चीस के रिश्ता वाला ठुकरा देलन सन. ऊपर से समाज में कईं तरह के बात लोग बोलत रहेला कि करिया बिया त कुल्छनी बिया.ई एगो ओकरा खातिर सदमा बा. दवाई इहे चलाई धीरे धीरे असर होई आ भगवान के माया होई त जरूरे सुधार होई.\nसमय के रफ्तार धीरे धीरे निकले लागल मेघा लोग के कटाक्ष बात के चलते हीत नाता से दूरी बनाके जीये पर मजबूर हो गइल. डाक्टर साहब के दवाई के असर कही त या फिर भगवान के कृपा कही त जोन्ही के तबियत में सुधार होखे लागल.\nआज सुबह सुबह बुटन चाचा जोन्ही के माई से कहले कि जैतपुर गाँव से एगो रिश्ता आवत बा बेटी के तनी हल्दी के अपटन लगा दऽ, और बबुआ के साथे बजारे पर ब्युटीपार्लर में भेज दा. हम जात बानी नास्ता और मुर्गा के इंतजाम करें.\nदुअरा हित मेहमान आ गइले. आज फिर जोन्ही आंख झुकाके सज धजकर के बइठल रहे लाल साड़ी में सबका बीच में बइठल रहे.\nलइका के माई:- “देखी बहीन जी राउर बेटी हमरा पसंद बिया, हम राउर बेटी के आपन पतोह बनावे खातिर तैयार बानी बाकी एगो शर्त बा.”\nपहली बार कोई जोन्ही के पसंद कइले रहे. ऊ पल जोन्ही खातिर कतना खुशी के पल होई राउवा अंदाजा लगा सकत बानी. बाकी शर्त वाला बात सुन के माई बाबू जी के साथ जोन्ही के चेहरा पर भी चिंता के लकीर खिचा गइल रहे. शर्त सुनते बुटन चाचा और उनकर पत्नि के ठकुआ मार देलास. जैसे ई लोग सोचे लागल कि कहीं दहेज के मोटा रकम त नइखे नू मांगत लो.\nबुटन चाचा:- दहेज…\nलइका के माई:- ना जी दहेज ना, बात ह की हमार बेटा दोवाह बा. हमार बेटा के पहिला जवन ब्याह भइल रहे. ऊ पतोह के इंतकाल हो गइल आज से छः महीना पहिले और ऊ बेचारी के देह से एगो 06 महिना के बेटा बा, का राउर बेटी ऊ बच्चा के अपना लिहन. ई बात सुन के बुटन चाचा और उनकर पत्नी के देह में चिरले खून ना रहे. माई बाबू जी के जबाब देवे के पहिले जोन्ही बोल पड़ल.\n“जी माँ जी, हम राउवा के सिकायत के मौका ना देम. ऊ बच्चा के हम माई बने के पूरा कोशिश करेम. बाकी का….?\nलइका के माई:- बाकी का? बोला बेटी. जवन बात बा ऊ ऐही जा क्लियर हो जाओ त ठीक रही.\nजोन्ही:- “माँ जी का राउर बेटा हमार ई रूपरंग देख के घृणा त ना नू करिहन.” ई बात कहेमे जोन्ही के आंख भर आइल. ई टाइम जोन्ही के खुद के ऊपर घृणा होत रहे.\nलइका के माई:- ए बेटी ई रंगरूप के, का बात करत बारु तू. का तहार पैर टूटल बा. का तहार हाथ टूटल बा. अरे रंग रूप करिया गोर ईहे नू होला. देह करिया होखे के चाहि लेकिन मन करिया ना होखे के चाहि. हामू करिया रहनी आज बुढ़ारी में गाल झूल गइल त नइखे बुझात.\nबुटन चाचा हाथ जोड़ के लइका के माई के आगे:- बाकी बहिन जी एगो विनती बा कि हमार गाँव समाज भाई परिवार खातिर जब तक शादी नइखे हो जात ई बच्चा वाला बात राउवा राज ही रखती त ठीक होइत काहे कि लोग लोग हमनी के नीचा देखावे के कसर ना छोड़ी.\nलइका के माई:- भाई जी राउवा टेंशन मत ली. राउर ई लंगटा गाँव समाज के नजर में ई राज राज ही रही.\nतब तक जोन्ही बोल पड़ल:- ना माँ जी ऊ बच्चा हमार शादी के दिन ही हमरा गोद में रही त ठीक रही. काहे कि हम आपन गाँव समाज के देखावल चाहत बानी हमरा देह करिया आत्मा करिया नइखे.\nआज ऊ दिन भी आ गइल रहे कि जोन्ही के अंगना में मारो के बांस गरा गइल. आज बुटन चाचा के सर भार हलुका होखे वाला रहे त बुटन चाची दमाद परिछे वाला रली. त आज जोन्ही सोरहो सिंगार के साथ सुहागिन बने वाला रली. गाँव जवार के जे ओल बोल बोले वाला लोग रहे ओकरा मुंह पर आज करिखा पोता गइल रहे. आज कन्यादान के समय ऊ 06 महिना के बच्चा जोन्ही के गोद में रहे.


भोजपुरी में देश दुनिया के खबर (सोमार, 25 मई 2015) – टटका खबर\nदेश में चलत गर्मी आ लू के प्रकोप से अतवार का दिने नाहियो त पाँच दर्जन लोग के मौत होखे के खबर बा. तेलंगाना में अबले करीब दू सौ लोग मर चुकल बा. ओहिजा के सरकार मरे वालन के परिवार के एक लाख रुपिया के सहायता देबे के एलान कइले बिया. आवे वाला दू तीन दिन ले एह गरमी से राहत मिले के कवनो उमेद नइखे लउकत.\nआआपा गोल के विधायकन के आरोप बा कि उपराज्यपाल के सगरी अधिकार दे देबे वाली केन्द्र सरकार के अधिसूचना संविधान के खिलाफ बा. एही मुद्दा पर काल्हु मंगल का दिने दिल्ली विधानसभा के विशेष सत्र बोलावल गइल बा. आआपा के कहना बा कि अगर एह में सुधान ना भइल त मामिला अदालत में ले जाइल जाई.\nराजस्‍थान सरकार से बातचीत के कवनो नतीजा ना निकलला का बाद ओहिजा गुर्जर आन्‍दोलन अउरी तेज कर दिहले बा लोग. एह लोग का चलते राजस्थान से गुजरे वाली रेलगाड़ियन पर बहुते खराब असर पड़ल बा.\nईरान मान गइल बा कि संयुक्त राष्ट्र के निरीक्षक लोग ओकरा सैन्य परमाणु ठिकाना के निरीक्षण कर सकेला. ओकरा उमेद बा कि एहसे आगे चल के पच्छिम के देशन से कुछ करार हो सकी.\nकोलकाता के इडेनगार्डेन में भइल आईपीएल फाइनल मैच में अपना बेहतरीन बल्लेबाजी का बल पर मुंबई इंडियंस खिताब जीत लिहलसि आ चेन्नई सुपरकिंग्स के एकतरफा मुकाबला में 41 रन से हरा दिहलसि.\nएनडीए सरकार के एक साल पूरा होखे का मौका पर आजु प्रधानमंत्री नरेंद्र मोदी मथुरा में रैली करीहें. एह मैदान में करीब एक लाख लोग भाषण सुन सकेला. जगहे जगह बड़का बड़का टीवी स्क्रीन लगावल गइल बा जेहसे लोग मंच के दृश्य आसानी से देख सकी.\nभूकंप का बाद से नेपाल में पहाड़ खिसकला का चलते काली गंडक के प्रवाह रुक गइल बा आ एगो बड़हन झील लेखा बन गइल बा. एकरा से खतरा देखत बिहार सरकार सचेत हो गइल बिया. बाकिर प्रशासन के इहो कहना बा कि घबड़इला के जरूरत नइखे.\nनोबेल पुरस्कार विजेता महान अमेरिकी गणितज्ञ जॉन नैश आ उनुका पत्नी के मौत न्यूजर्सी में एगो कार हादसा से हो गइल बा. ई लोग अतवार का दिने टैक्सी से कतहीं जात रहुवे जब ऊ हादसा के शिकार हो गइल.\nकेन्द्रीय माध्यमिक शिक्षा बोर्ड (सीबीएसई) के 12वीं के रिजल्ट आजु आवे वाला बा. एकरा के दुपहरिया बारह बजे आनलाइन क दीहल जाई.


saroj-kumar - Latest hindi news, हिंदी न्यूज़ लाइव on News18 हिंदी\nहोम » बाइलाइन » सरोज कुमार\nजवने तरह से प्रकृति हर तरह क मौसम बनइले हौ, ओही तरे मौसम के मार से बचय क उपाय भी. गरमी के मार से बचय क प्रकृति में कई ठे उपाय मौजूद हौ. बनारस क लोग प्राकृतिक जड़ी-बूटी क अइसन फारमूला बनइले हउअन कि गरमी का, गरमी क बाप भी कुछ नाहीं बिगाड़ि सकत. बनारसी ठंढई खाली तरावट क ही नाहीं, ताजगी अउर तंदुरुस्ती क भी बेजोड़ फारमूला हौ....\nभोजपुरी न्यूज़ May 21, 2022, 8:08 am IST\nBhojpuri में पढ़ें- खरबूजा जमैथा वाला के जानीं खासियत\nगरमी के मौसम में खरबूजा क चर्चा न होय त ठीक नाहीं बा. खरबूजा स्वाद के साथे गरमी में सेहत बदे भी मुफीद फल हौ. देश के कई इलाकन में खरबूजा क खेती होला, लेकिन जौनपुर क जमैथा गांव खरबूजा के खेती बदे सरनाम हौ. खरबूजा जमैथा क पहचान अउर आर्थिक आधार भी हौ. स्वाद, सुगंध अउर मिठास के मामले में जमैथा के खरबूजा क कवनो जोड़ नाहीं. लेकिन इधर कुछ साल से जमैथा के खरबूजा के स्वाद अउर सुगंध पर जइसे समय क नजर लगि गयल हौ....\nभोजपुरी न्यूज़ May 19, 2022, 4:57 pm IST\nनारद एक मात्र ऋषि रहलन, जेकर कवनो ठेकाना नाहीं रहल. उ कभी आश्रम नाहीं बनइलन, आजीवन इहां-उहां भटकत रहलन. दुइ घड़ी से जादा कत्तौ न टिकयं. अपने दैवीय शक्ति बल पर हवा मार्ग से तीनों लोक में विचरण करत रहयं. देवर्षि नारद तीनों लोक के जोड़य वाला एकमात्र सूत्रधार रहलन. एक विलक्षण किरदार, सूचनाकार, अउर ब्रह्मांड क पहिला पत्रकार....\nभोजपुरी न्यूज़ May 17, 2022, 4:33 pm IST\nबौद्ध धर्म आज दुनिया क एक बड़ा धरम बनि चुकल हौ. एकर पहुंच दुइ सौ से अधिक देशन में होइ चुकल हौ. कई देश त अपुना के बौद्ध देश तक घोषित कइ चुकल हयन. लेकिन इहां इ जानब जरूरी बा कि एतना विशाल धरम के फइलावय क काम काशी में शुरू भइल रहल. बाबा विश्वनाथ क नगरी काशी, दुनिया क सबसे पुरानी नगरी काशी!...\nभोजपुरी न्यूज़ May 16, 2022, 5:35 pm IST\nसनातन धरम में एकादशी तिथि क बहुत मान हौ. एकादशी के आम तौर पर लोग व्रत रखयलन. लेकिन मोहिनी एकादशी क व्रत खास हौ. भगवान विष्णु वैशाख सुदी एकादशी के मोहिनी अवतार लेहले रहलन. इ एकादशी एही के नाते मोहिनी एकादशी कहाला. एह साल गुरुवार के दिन पड़ले के नाते मोहिनी एकादशी मान अउर बढ़ि गयल हौ....\nधर्म, भोजपुरी न्यूज़ May 12, 2022, 3:58 pm IST\nBhojpuri में पढ़ें- चईत रामनवमी जेतना ही खास हौ वैशाख सीतानवमी\nजगत जननी सीता मइया क जनम वैशाख सुदी नवमी के भयल रहल. एकरे एक महीना पहिले भगवान राम क जनम चईत सुदी नवमी के भयल रहल. दूनों दिव्य विभूती मानव जाति के कल्याण बदे धरती पर अवतरित भयल रहलन. हिंदू धरम में जवने तरह से चईत रामनवमी क महत्व हौ, ओही तरे वैशाख सीतानवमी भी खास हौ. मान्यता हौ कि दूनों तिथि पर व्रत रखले से मनुष्य क मनोकामना पूरा होइ जाला, मोक्ष मिलि जाला. ...\nभोजपुरी न्यूज़ May 11, 2022, 4:13 pm IST\nआदिशंकराचार्य के काशी में कइसे मिलल ज्ञान? जनमदिन पर जानीं\nअद्वैत वेदांत दर्शन क प्रणेता आदिशंकराचार्य पूरी दुनिया के ज्ञान देहलन, लेकिन ओन्हय ज्ञान मिलल बाबा विश्वनाथ क नगरी काशी में आइ के. काशी पहुंचतय आदिशंकराचार्य के भीतर निर्गुण ब्रह्मोपासना के साथे सगुण भक्ति क धारा फूटि पड़ल, अउर उ जइसे ज्ञान क महासागर बनि गइलन. भगवान शिव क अवतार कहाए वाला शंकराचार्य बाबा के नगरी में आइ के ज्ञानी बनलन, त इ कवनो संयोग नाहीं, बल्कि महायोग रहल....\nभोजपुरी न्यूज़ May 6, 2022, 6:43 pm IST\nBhojpuri में पढ़ें- कहां से आयल धोबिया नाच? जानीं इतिहास...\nजइसे साहित्य समाज क आईना होला, ओही तरे लोक कला भी खास लोक अउर समाज क आईना होला. सुख-दुख, दर्द, आशा-निराशा, हास-परिहास, सीख-समझ, सभ्यता-संस्कृति लोक कला के माध्यम से जाहिर करय क लंबी परंपरा रहल हौ. धोबिया लोक कला भी एही में एक हौ. एक समय रहल जब धोबिया नाच, धोबिया गीत, धोबिया नौटंकी अकसर देखय-सुनय के मिलय, लेकिन आज आधुनिकता क सरौता धोबिया लोक कला के भी कतरि देहले हौ. ...\nमनोरंजन, भोजपुरी न्यूज़ May 5, 2022, 5:21 pm IST\nBhojpuri: काशी में हनुमान घाट पर आज भी वल्लभाचार्य क बा उपस्थिति\nकाशी अनंत अउर काशी क कथा भी अनंत बा. हनुमान घाट महल्ला में कांची कामकोटी मठ हौ. इहां से गंगा के तरफ जाए वाली गली में घुसतय एक अलग तरह क अनुभूति होवय लगयला. गली दाएं-बाएं घूमत क आगे एकदम संकरी होइ जाला, अउर गंगाजी के किनारे पहुंचयला. घाटे पर पहुंचतय तन-मन अध्यात्म के गंगा में डूबय लगयला. गंगा किनारे क आखिरी मकान महाप्रभु वल्लभाचार्य क बइठक हौ. महल्ला क लोग कहयलन महाप्रभु आज भी इहां रोज देखल जालन....\nभोजपुरी न्यूज़ April 29, 2022, 6:48 pm IST\nBhojpuri: बनारस में देश क पहिला अनोखा शून्य मंदिर, जानीं खासियत\nबाबा विश्वनाथ क नगरी काशी तमाम रहस्यन से भरल हौ. तमाम संत-महात्मा, ऋषि-मुनि, तपस्वी अपने तप अउर साधना से काशी क रहस्य गूढ़ बनइले हउअन. काशी में मनुष्य के मुक्ति क मार्ग अपने आप में सबसे गूढ़ रहस्य हौ. अलग-अलग पूजा-साधना पद्धति के अनुसार इहां अलग-अलग मंदिर अउर मठ भी मौजूद हयन. गुरुधाम मंदिर एही में से एक हौ. दुइ सौ साल से अधिक पुराना इ मंदिर योग तंत्र साधना क अद्भुत पीठ रहल हौ. अपने तरह क देश क पहिला अउर अनोखा मंदिर....\nउत्तर प्रदेश, भोजपुरी न्यूज़ April 25, 2022, 5:06 pm IST\nBhojpuri में पढ़ें- साइकिल बिना फिर कोहाई दुलहा...\nजमीनी से निकलय वाले तेले क दाम जब से असमाने पहुंच बा, कार त दूर, मोटरसाइकिल चलाइब लोगन क मुश्किल हो गइल बा. कमाई बा नाहीं, महंगाई हनुमानजी के पूंछे की नाईं बढ़ल जाता. केतना जने क कार खड़ी हो गइल, त केतना मोटरसाइकिल पंचर होइ के गर्दा खात बा. मोटरसाइकिली के एह हाल पर साइकिल ठहाका मारि के हंसत हौ-’’बहुत भुर्र भुर्र करत रहले, गोड़ जमीनी पर नाहीं परत रहल. जइसन कइले, ओइसय अब भोग.’’...\nभोजपुरी न्यूज़ April 20, 2022, 5:24 pm IST\nBhojpuri: बाबा साहेब जमीन से असमान जइसन ऊंचाई पर कइसे पहुंचलन?\nधन-दौलत हमेशा से ऊंचाई क पैमाना रहल हौ, लेकिन इतिहास अउर वर्तमान में अइसन कई उदाहरण हयन, जहां ऊंचाई क पैमाना शिक्षा, संकल्प, समर्पण अउर मेहन रहल हौ. एक दबल-कुचलल, दलित, गरीब के ऊंचाई पर पहुंचय क इहय एक रस्ता हौ. संविधान निर्माता बाबा साहेब भीमराव आंबेडर एही रस्ते जमीन से असमान तक क सफर तय कइलन. ...\nभोजपुरी न्यूज़ April 14, 2022, 5:51 pm IST\nदुइ फिरंगिन के खूनी दिमाग क करतूत रहल जलियांवाला बाग नरसंहार\nदेश के अजादी के आंदोलन में जलियांवाला बाग नरसंहार सबसे बड़ी अउर वीभत्स घटना रहलथ्रेसर इ घटना जहां एक तरफ अंगरेजी हुकूमत क असली चेहरा बेनकाब कइलस, ओही दूसरी ओर पूरा देश जाति-धरम क झगड़ा भुलाइ के फिरंगिन के खिलाफ एकजुट होइ गयलथ्रेसर एकजुटता क ही परिणाम रहल कि 15 अगस्त, 1947 के आपन देश अजादी क अजोर देखलसथ्रेसर....\nभोजपुरी न्यूज़ April 13, 2022, 4:53 pm IST\nBhojpuri: जे खोललस देश में लड़किन क पहिला स्कूल, जानीं ज्योतिबा फुले के बारे मे\nजवने जमाने में लड़किन के घरे से बहरे निकलय पर रोक रहल, ओह जमाने में लड़किन के पढ़ाई बदे स्कूल खोलब धरती पर गंगा उतारय से कम नाहीं रहल. इ काम भगीरथ जइसन कवनो महापुरुष ही कइ सकत रहलन. ज्योतिबा फुले अपने भगीरथ प्रयास से इ काम कइ के महापुरुष बनि गइलन....\nभोजपुरी न्यूज़ April 11, 2022, 4:31 pm IST\nBhojpuri: 1857 में कइसे उठल बैरकपुर से बगावत क बवंडर?\nदेश में अंगरेजन के खिलाफ बगावत क पहिली गोली 1857 में बंगाल के बैरकपुर में सिपाही मंगल पांडेय चलइले रहलन. मंगल पांडेय हलांकि गिरफ्तार कइ लेहल गइलन, अउर बगावत के सजा के रूप में अंगरेज ओन्हय आठ अप्रैल, 1857 के फांसी पर चढ़ाइ देहलन. लेकिन मंगल पांडेय के बलिदान के बाद देश में बगावत क जवन बवंडर उठल, उ इतिहास में 1857 के क्रांति के रूप में दर्ज होइ गयल....\nभोजपुरी न्यूज़ April 8, 2022, 8:57 pm IST


टटका खबर, शुक, वैशाख अन्हरिया एकादशी, 2078 विक्रमी – टटका खबर\nआगे पढ़े से पहिले जान लीं कि भोजपुरी के पहिलका वेबसाइट अंजोरिया डॉटकॉम के ट्राफिक रैंक हिन्दुस्तान में आजु अबहीं 19 हजार 656 पर बा. एहमें हर भाषा के वेबसाइट शामिल बा. दुनिया में एकर रैंक2लाख 66 हजार 291 बा. करीब 200 करोड़ वेबसाइटन का बीच भोजपुरी वेबसाइट के एह रैंकिग से भोजपुरियन में उछाह आवे के चाहीं आ एकरा के हर तरह से आपन सहजोग देबे के चाहीं.\nपश्चिम बंगाल के राज्यपाल बियफे के कहलें कि गृह सचिव के कहना बा कि मुख्यमंत्री का तरफ से मनाही बा कि राज्य के कानून व्यवस्था का बारे में कवनो रिपोर्ट राज्यपाल के देबे से. एहसे लागत बा कि राज्य सरकार संवैधानिक प्रावधानन का हिसाब से नइखे चलत. राज्य के अधिकारियन के राजनीतिकरण हो गइल बा आ ऊ लोग गोल के कार्यकर्तन का तरह काम करत बाड़ें. अँगरेजी अखबार हिन्दुस्तान टाइम्स के पत्रकार से बतियावत में ऊ ई बात कहलन. कहलन कि राज्य प्रशासन कुछ करत नइखे लउकत.\nओने मुख्यमंत्री ममता बनर्जी चुनाव बाद हिंसा में मराइल सोलह लोग के परिवार के दू दू लाख रुपिया के मुआवजा के एलान कइले बाड़ी. उनुकर कहना बा कि ई लोग तब मराइल जब राज्य के कानून व्यवस्था चुनाव आयोग का हाथ में रहुवे. अब कानून व्यवस्था उनुका हाथ में आइल बा. कहली कि अब केन्द्रीय मंत्रियनो के राज्य में आवे से पहिले कोरोना रिपोर्ट देबे के पड़ी. विशेषो विमान से आवे वाला लोगो पर ई आदेश लागू होखी. पुलिस अब ओह लोग का खिलाफ मुकदमा लिखल शुरु कर दिहले बिया जे लोग हिंसा के खबर पसारे में लागल बा. जबरा मारबो करी आ रोवहूं ना दी.\nस्वास्थ्य खराब होखे का बहाने अदालत से जमानत पर छूटला का बाद करोड़ों के चारा घोटाला के सजायाफ्ता मुजरिम लालू प्रसाद अब खुलमखुला राजनीति कइल शुरु कर दिहले बाड़न. सीबीआई एह चलते अदालत से गोहार लगा सकेले कि लालू प्रसाद के जमानत पर फेर से सोचल जाव. आखिर ई कइसन खराब स्वास्थ्य रहुवे कि जमानत मिलला का बाद ऊ अस्पताल से बाहर आ गइलें आ अब राजनीति करत बाड़न.\nराजद प्रवक्ता बतवले बाड़न कि अतवार का दुपहरिया में लालू प्रसाद राजद के 75 गो विधायकन का साथे वर्चुअल मीटिंग करीहें. ओने बिहार के मुख्यमंत्री रहल जीतनराम मांझी कहत बाड़ें कि लोग जान गइल बा कि लालू खराब समय में अपना समर्थकन के साथ छोड़ देलें. उनुका ला आपन पूरा जिनिगी कुरबान कर देबे वाला शहाबुद्दीन का साथे उनुकर बेवहार ई असलियत सामने ले आ दिहले बा. कहलन कि लोग देख लीहल की लालू खानदान शहाबूद्दीन के जनाजा में शामिल ना भइल.\nसुप्रीम कोर्ट के मालूम हो गइल बा कि कोरोना के एह दुसरका कहर का बादो तिसरका कहर आवे वाला बा आ महामहिम लोग सरकार से ओह लहर से निपटो के तइयारी अबहिएं से करे के कहले बा. कहले बाड़ें कि तिसरका कहर अउरी खतरनाक होखी आ ओहमें बचवनो के छूताह होखे के अनेसा बा. एहसे बचवनो के टीका लगवावे के सोचल जाय.\nकोरोना के दुसरकी कहर का चलते यात्रियन के संख्या में गिरावट देखत9मई से कई रेलगाड़ियन के परिचालन रोक दीहल जाई. एहमें राजधानी, शताब्दी, अउर दुरंतों एक्सप्रेस जइसन 28 गो ट्रेन शामिल बाड़ी सँ.\nसारण जिला के अमनौर इलाका के जगदेव सिरसियां गांव के एगो आदमी टूट के खेत में गिरल बिजली के तार से छुअइला का चलते करंट लगला से मर गइल आ उनुका के बटावे का फेर में दू जने झउँस गइलें.\nकुशीनगर जिला पुलिस कसयां इलाका में पडरौना टीसन का लगे से तीन गो चोरन के चोरी के गहना आ रुपिया का साथे गिरफ्तार कर लिहलसि. ओहनी का लगे से आधा किलो से अधिका सोना के गहना आ करीब साढ़े आठ लाख रुपिया नगदी मिलल बा.\nगोपालगंज जिला के अलग-अलग इलाका में बियफे का दिने कुल मिला के आठ गो अपराधियन के पुलिस गिरफ्तार कर लिहलसि.\nकौशाम्बी ज़िला के कोखराज इलाका के शजादपुर गाँव के एगो आदमी मछरी मारत घरी गंगा नदी में डूब गइल. लाश के खोजल जा रहल बा.\nरोहतास जिला के नोखा इलाका के गम्हरिया गाँव के एगो आदमी के खरिहान से डेढ़ क्विंटल से अधिका गाँजा बरामद भइला का बाद बियफे का दिने पुलिस ओकरा के गिरफ्तार कर लिहलसि.\nपलामू जिला के छतरपुर इलाका के एगो पेट्रोल पंप का नियरा गाछ पर लटकल कुमियाई गाँव के एगो नवही के लाश बरामद भइल बा.\nसारण जिला के तरैया इलाका के टीकमपुर गाँव के एगो आदमी सबेर बेरा इनार में गिर के मर गइल. बतावल जात बा कि ऊ अधबउक रहुवे.\nबियफे का दिने वायदा बाजार के साप्ताहिक बंदी का दिने शेयर बाजार लिवालन का हाथे रहल. सेंसेक्स 272 अंक आ निफ्टी 107 अंक चढ़ के बंद भइल. दुनिया के बाजार से मिलत संकेत बतावत बा कि आजुवो बढ़त बनल रहे के उमेद बा.\nTags: कुशीनगर, कौशाम्बी, गोपालगंज, चारा घोटाला, चुनावी हिंसा, पलामू, पश्चिम बंगाल, रोहतास, लालू प्रसाद, शेयर बाजार, सारण\n«« चौधरी अजीत सिंह के निधन\nसब छँवड़ी झूमर पाड़े त लंगड़ी कहे हमहूं »»


टटका खबर, शुक, जेठ अन्हरिया दूज, 2078 विक्रमी – टटका खबर\nछह बेर विश्व चैम्पियन रहल भारत के एमसी मैरीकोम दुबई में होखत 2021 एएसबीसी एशियाई महिला अउर पुरुष मुक्केबाजी चैंपियनशिप के फाइनल में पहुंच गइल बाड़ी. अब मैराकोम के एशियाई चैम्पियनशिप में सतवां बेर पदक मिलल तट हो गइल बा. मैराकोम 2008 में रजत पदक जीतला का अलावे 2003, 2005, 2010, 2012, अउर 2017 में स्वर्ण पदक जीतले रहली.\nएही चैम्पयनशिप में खेलत भारत के मोनिका अपना सेमीफाइनल में हार गइली. उऩुका के कजाकिस्तान के अलुआ बाल्कीबेकोवा हरवली. एह प्रतियोगिता में अबकी साल भारतीय दल अबले के आपन सबले बेहतरीन प्रदर्शन देखवले बावे आ निहियो त 15 पदक मिलल तय बा भारत के.\nपश्चिम बंगाल आ ओडिशा में आइल चक्रवाती तूफान यास से भइल तबाही का बारे में जानकारी लेबे खातिर प्रधानमंत्री नरेंद्र मोदी आतु एब राज्यन के हवाई दौरा कइला का बाद राज्य के मुख्यमंत्रियल का साथे समीक्षा बइठक करीहें. काल्हुओ एगो बइठक के प्रधानमंत्री नरेन्‍द्र मोदी अधिकारियन से चक्रवाती तूफान से भइल नुकसान के आकलन कइलन. एह बइठक में बतावल गइल कि राष्ट्रीय आपदा मोचन बल के 106 टुकड़ी एह इलाकन में तैनात कइल गइल रहे. करीब हजार लोग के जान बचवला का साथही आपदे मोचन बल अढाई हजार से बेसी गिरल पेड़न आ बिजली के शंभन के हटावे के काम कइलसि. नुकसान के आकलन राज्य सरकार करत बाड़ी सँ. प्रभावित इलाकन में बिजली आ दूरसेवा संचार बहाल हो चुकल बा.\nचक्रवाती तूफान यास अब झारखंड आ बिहार ओरि बढ़ गइल बा बाकिर कमजोर होखल जात बा. एह चलते आजुओ कई जगहा घनघोर बरखा आ झटास के अनेसा जतावल जा रहल बा.\nकाल्हु वायदा बाजार के निपटान का दिने दोल्हापाती खेलत देश के शेयर बाजार आखिर में मजबूती का साथे बंद भइलें, विदेशी बाजारन से मिलत संकेत से लागत बा कि तेजी के ई दौर अब आगे के दौड़ लगाए वाला बा.\nउत्तर प्रदेश सरकार राज्य में अगिला छह महीना खातिर आवश्यक सेवा अनुरक्षण अधिनियम एस्मा लागू कर दिहले बिया. एकर मंजूरी राज्यपाल आनंदीबेन पटेल मे मिलला का बाद एकर एलान क दीहल गइल बा.\nबिहार के औरंगाबाद जिला के मशहूर देव सूर्य मंदिर का सोझा भीख मांग के गुजारा करे वाला नाहियो त बीस पहरिवार के कोरोना काल में मनरेगा का जरिए मेहनत से कमाए के इज्जतदार मौता मिल गइल बा. अब ई परिवार मेहनत क के आपन जीवन चलावत बाड़े.\nमिर्जापुर के अदलहाट इलाका में नारायणपुर का लगे सिकिया मोड़ पर कवनो ट्रक वाला एगो बाइक के धक्का मारत भाग गइल. एह हादसा में बाइक से जात अहरौरा इलाका के बिहाऊर गांव के दू गो नवहियन के मौत ठाँवे पर हो गइल.\nबलिया के गड़वार इलाका से पांच गो चोरन के गिरफ्तार क के पुलिस कई चोरियन के खुलासा कइलसि आ एहनी का लगे से करीब साढ़े तीन लाख के गहना आ असलहा बरामद कइलसि.\nमिर्जापुर जिले के पड़री इलाका अलग अलग मामिलन में दू गो नवही जहर खाके जान दे दिहले, एहमें से पडरी इलाका के सुरैया गांव के एगो नवही अपना मेहरारु से लड़ला का बाद जहर खा लिहलसि त दोसरका कुरेना गांव के रहुवे.\nमिर्जापुर जिला में काल्हु भइल अलग अलग हादसा में दू जने के मौत हो गइल आ एक जने घवाहिल हो गइल बाड़े.\nजौनपुर के मछलीशहर इलाका के फगुई गांव में आइल एगो बारात में भइल मारपीट से दूलहा के चाचा मर गइले आ चार गो बराती घवाहिल हो गइले. एकरा बाद बारात बिना बिआह करवले वापिस लवटि गइल. मारपीट लड़की के परिवार से विवाद राखे वाला लोग कइल.\nजौनपुर मेडिकल कालेज सिद्दीकपुर अब जल्दिए खुले वाला बा. तबले एह मेडिकल कालेज में तैनात डाक्टर अब सप्ताह में तीन दिन जिला चिकित्सालय में ओपीडी करीहें.\nजौनपुर के बक्शा इलाका के फतेहगंज बाजार का लगे बुध के अधरतिया भइल एगो सड़क हादसा में ट्रक आ डम्फर में टक्कर का बाद ट्रक में आग लाग गइल आ ट्रक के चालक आ खलासी झउँस के मर गइले.\nकैमूर जिला के चैनपुर इलाका के धुमरदेव गांव में छापामारी का बाद एगो तस्कर के 204 किलो गांजा का साथे गिरफ्तार क लिहलसि पुलिस\nरोहतास के दिनारा इलाका के भगिरथा नरवर मोड़ का लगे कवनो वाहन एगो बाइक के धक्का मार भाग निकलल. एह हादसा में बाइक सवार आ उनुका बेटा के मौत हो गइल. साथही बइठल बाइक सवार के मेहरारु घवाहिल हो गइल बाड़ी. ई लोग बक्सर के राजपुर इलाका के अकबरपुर गांव के रहुवे.\nभोजपुर जिला के चरपोखरी इलाका में बियफे भोर में भइल एगो हादसा में एगो पिकअप वैन सड़क किनारे खड़ा ट्रक से जा टकराइल. एह हादसा में पिकअप सवार जार जने के मौत हो गइल आ आधा दर्जन लोग घवाहिल हो गइल. सवारी नारायणपुर गांव के रहुवे जे एगो बारात से लवटत रहल.\nबस्ती जिला रेलवे सुरक्षा बल एगो रेलकर्मी के सगौन के लकड़ी चोरावे का आरोप में गिरफ्तार कर लिहलसि. रेल विभाद ओकरा के निलंबित क दिहलसि.\nमौसम विभाग चेतवले बा कि चक्रवाती तूफान यास का असर से आजु आ काल्हु शनीचर का दिने आन्ही बरखा आ ठनका गिरे के अनेसा बा. श्रावस्ती, बलरामपुर, गोंडा, सिद्धार्थनगर, बस्ती, संतकबीरनगर, कुशीनगर, महाराजगंज, गोरखपुर, देवरिया, बलिया, अंबेडकरनगर, आजमगढ, मऊ,गाजीपुर, वाराणसी, चंदौली आ सोनभद्र में तेज आन्ही आ बरखा होखी, अयोध्या, सुलतानपुर, जौनपुर, प्रतापगढ़ आ मिर्जापुर में आन्ही बरखा का साथे ठनको गिर सकेला.\nप्रयागराज के थरवई इलाका के टटिहरा गाँव का सोझा बस से उतर के सड़क पार करत माई बेटी के एगो कार वाला कचारत भाग गइल. घवाहिल महतारी के मौत हो गइल.\nकुशीनगर जिला के खड्डा इलाका में बिहार से कनिया ले के आवत पडरौना के नाहर छपरा गांव के एगो कार गंडक नदी के पनियहवा पुल पर बेकाबू हो के रेलिंग से टकरात पलती मार दिहलसि. एह पर सवार कनिया चुलहा समेत परिवार के लोग समेत चालक घवाहिल हो गइल बाड़े.\nसारण जिला के एकमा में एगो फाइनेंस कंपनी का कार्यालय पर डकैती डाले आइल बदमाश विरोध कइला पर शाखा प्रबंधक के गोली मार के घवाहिल क दिहले. लूट का बाद बदमाश अपना मोटरसाइकिलन से फरार हो गइले.\nTags: अंबेडकरनगर, अयोध्या, आजमगढ, औरंगाबाद, कुशीनगर, कैमूर, गाजीपुर, गोंडा, गोरखपुर, चंदौली, जौनपुर, तूफान यास, देवरिया, प्रतापगढ़, प्रयागराज, बलरामपुर, बलिया, बस्ती, भोजपुर, मऊ, महाराजगंज, मिर्जापुर, मुक्केबाज, मैरीकोम, रोहतास, वाराणसी, श्रावस्ती, संतकबीरनगर, सारण, सिद्धार्थनगर, सुलतानपुर, सोनभद्र\n«« टटका खबर, बियफे. जेठ अन्हरिया प्रतिपदा, 2078 विक्रमी\nटटका खबर, शनीचर, जेठ अन्हरिया तृतिया, 2079 विक्रमी »»


राजनीति – Anjoria\nजुलाई 10, 2021 Editor\nदयानंद पांडेय बहुत कमे लोग जानेला कि जब विश्वनाथ प्रताप सिंह उत्तर प्रदेश के मुख्य मंत्री रहलन तब मुलायम सिंह यादव के इनकाउंटर करे के आदेश पुलिस को दे दिहले…\nखबर राजनीति सभा समारोह सरोकार\n24 फरवरी के इंडिया इंटरनेशनल सेंटर, मैक्स मुलर मार्ग, नई दिल्ली में विश्व भोजपुरी सम्मेलन के राष्ट्रीय कार्यकारणी के बइठक आ अंतर्राष्ट्रीय मातृभाषा दिवस पर विचार गोष्ठी भइल. हिन्दी में…\n– शिलीमुख जेकरा पर बा तोहके नाज ओकरे से बा बिगरत काज ! अँइचा के ऊजर ना लउके आन्हर के सूघर ना लउके सब बाउर, नीमन कुछ नाहीं ओकरा के…\nजुलाई 21, 2015 Editor\n– शिलीमुख बात के बतंगड़ बनावल एघरी अइसन प्रचलन में आ गइल बा कि पूछीं मत. देश के राजनीतिक दल एकरा के आपन प्रमुख अस्त्र बना लेले बाड़ें सऽ. हर…


दूर्गा पूजा, जौना के दुर्गोत्सव के नाँव से भी जानल जाला, चाहे शरदोत्सव, पुरा दक्खिनी एशिया में मनावल जाए वाला एगो सालाना हिंदू तिहुआर ह जे में हिन्दू देवी दुर्गा के पूजा कइल जाले। ए में छः दिन के महालय, षष्ठी, महा सप्तमी, महा अष्टमी, महा नवमी आ विजयदशमी के रूप में मनावल जाला। दुर्गा पूजा मनावे के तिथि सब पारम्परिक हिन्दू पतरा की हिसाब से आवे लीं आ ए तिहुआर से जुड़ल कुआर महीना की अँजोर पाख के देवी पक्ष, देवी पखवाड़ा के नाँव से भी जानल जाला।\nकुआर महीना के अँजोर पाख के छठ से\nकुआर के अँजोर पाख के दशमी तिथि के\nमहालय, नवरात्र, दशहरा\nदुर्गा पूजा के ई पर्व हिन्दू देवी दुर्गा के बुराई के चीन्हा राक्षस महिषासुर पर विजय के रूप में मनावल जाला। एही से दुर्गा पूजा के ई पर्व बुराई पर भलाई के बिजय के रूप में भी मानल जाला।\nदुर्गा पूजा भारतीय राज्य असम, बिहार, झारखण्ड, मणिपुर, ओडिशा, त्रिपुरा आ सभसे ढेर पश्चिम बंगाल में व्यापक रूप से मनावल जाला है जहाँ ए समय पांच-दिन के सालाना छुट्टी रहे ले। बंगाली हिंदू आ आसामी हिन्दुअन के बहुलता वाला क्षेत्र जइसे की पश्चिम बंगाल, असम, त्रिपुरा में ई साल के सभसे बड़हन उत्सव मानल जाला। ई ख़ाली हिंदू लोगन के तिउहार ना हवे बलुक ई बंगाली हिन्दू समाज में सामाजिक-सांस्कृतिक रूप से सबसे महत्व वाला तिहुआर भी हवे। पश्चिमी भारत के अलावा दुर्गा पूजा के उत्सव दिल्ली, उत्तर प्रदेश, महाराष्ट्र, गुजरात, पंजाब, कश्मीर, आन्ध्र प्रदेश, कर्नाटक आ केरल में भी मनावल जाला। दुर्गा पूजा के तिहवार 91% हिन्दू आबादी वाले नेपाल आ 8% हिन्दू आबादी वाले बांग्लादेश में भी एगो बड़ परब के रूप में मनावल जाला। वर्तमान में विभिन्न प्रवासी आसामी आ बंगाली सांस्कृतिक संगठन, संयुक्त राज्य अमेरीका, कनाडा, यूनाइटेड किंगडम, ऑस्ट्रेलिया, जर्मनी, फ्रांस, नीदरलैण्ड, सिंगापुर आ कुवैत सहित अलग-अलग देसवन में भी धूमधाम से ई तिहवार मनावे ला लोग। साल 2006 में ब्रिटिश संग्रहालय में एगो बिसाल दुर्गापूजा के उत्सव के आयोजन भइल रहे।\nदुर्गा पूजा के परचार आ एकर परसिद्धि ब्रिटिश राज में बंगाल आ भूतपूर्व असाम में धीरे-धीरे बढ़ल। हिन्दू सुधारक लोग दुर्गा के भारत में एगो नया पहिचान दिहल आ एकरा के भारतीय स्वतंत्रता आंदोलन के चीन्हा भी बनावल।\nदुर्गोत्सव २०१८ - जी. डी. ब्लॉक साल्टलेक, कोलकाता\nदुर्गापूजा की सत्तिमी के सबेरे नबपत्रिका स्नान\nबंगाल, आसम, ओडिशा में दुर्गा पूजा के अकालबोधन ("दुर्गा के असामयिक जागरण"), शरदियो पुजो ("शरत्कालीन पूजा"), शरोदोत्सब (बंगाली: শারদোৎসব ("पतझड़ का उत्सव"), महा पूजो ("महा पूजा"), मायेर पुजो ("माँ की पूजा") या खाली पूजा यापुजो भी कहल जाला। पूर्वी बंगाल (बांग्लादेश) में, दुर्गा पूजा के भगवती पूजा के रूप में भी मनावल जाला। एकरा के पश्चिम बंगाल, बिहार, असम, ओडिशा, दिल्ली आ मध्य प्रदेश में दुर्गा पूजा भी कहल जाला।\nपूजा के गुजरात, उत्तर प्रदेश, पंजाब, केरल अउरी महाराष्ट्र में नवरात्रि के रूप में कुल्लू घाटी, हिमाचल प्रदेश में कुल्लू दशहरा, मैसूर, कर्नाटक में मैसूर दशहरा, तमिलनाडु में बोमाई गोलू आ आन्ध्र प्रदेश में बोमाला कोलुवू के रूप में भी मनावल जाला।\nपच्छिम बंगाल में दुर्गा पूजासंपादन\nपांडाल में सजल एगो दुर्गा मुर्ती\nपतझड़ (जाड़ा के सुरुआत) के समय दुर्गा के पूजा बंगाल में सबसे बड़हन हिन्दू पर्व ह। दुर्गा पूजा नेपाल आ भूटान में भी स्थानीय परम्परा अउरी बिबिध रूप की साथे मनावल जाला। पूजा के अरथ हवे "आराधना" अउरी दुर्गा पूजा बंगाली पंचांग के छठवाँ महीना कुआर (अश्विन) में बढ़त चान की छठवीं तिथि से दसिमी ले मनावल जाला। हालाँकि, कबो-कब, सौर माह में आ चन्द्रमाह में अंतर होखला पर ई बाद वाले महीना कातिक में भी मनावल जाला। ग्रेगोरी कैलेण्डर की हिसाब से ई तिहवार के तिथि कुल सितंबर आ अक्टूबर महीना में पड़े लीं।\nकृत्तिबास रामायण में राम, रावण से युद्ध के दौरान देवी दुर्गा के आवाहन करे लें। जबकि परम्परा में दुर्गा के पूजा बसंत में होखे। लड़ाई में अचानक ई जरूरत पड़ले की कारन, राम की द्वारा देवी दुर्गा के बेसमय आवाहन कइल गइल आ एही से एकरा के अकाल बोधन भी कहल जाला।\n↑ 1.0 1.1 "Durga Puja Tithi and Timing" [दुर्गा पूजा के तिथि आ समय] (English में). पहुँचतिथी 14 अक्टूबर 2015.\n↑ 2.0 2.1 2.2 "Durga Puja Dates" [दुर्गा पूजा के तिथि सब] (English में). पहुँचतिथी 14 अक्टूबर 2015.\n↑ परमिता बोरा (2 अक्टूबर 2011). "Durga Puja –aCelebration of Female Supremacy" [दुर्गा पूजा – महिला प्रभुत्व कर उत्सव] (English में). ईएफ न्यूज़ इंटरनेशनल. पहुँचतिथी 14 अक्टूबर 2015.\n↑ सिबा मत्ती (12 सितंबर 2006). "Durga: Creating An Image Of The Goddess At The British Museum" [दुर्गा: ब्रिटिश संग्राहलय में देवी की तस्वीर बनाते हुये] (English में). कल्चर 24. पहुँचतिथी 14 अक्टूबर 2015.\n↑ "Article on Durga Puja" [दुर्गा पूजा पर लेख] (English में). असम ऑनलाइन पोर्टल. पहुँचतिथी 14 अक्टूबर 2015.\n↑ "Regional Names of Durga Puja: Durga Puja / Durga Pujo" [दुर्गा पूजा के क्षेत्रिय नाम: दुर्गा पूजा / दुर्गा पुजो] (English में). durga-puja.org. 2012-10-06. पहुँचतिथी 14 अक्टूबर 2015.\n↑ "What the epics say - 'Akalbodhan'" (English में). Durga-puja.org. 2012-10-06. पहुँचतिथी 14 अक्टूबर 2015.\n"https://bh.wikipedia.org/w/index.php?title=दुर्गा_पूजा&oldid=681022" से लिहल गइल\nLast edited on 25 अक्टूबर 2020, at 15:28\nएह पन्ना पर आखिरी बेर संपादन 25 अक्टूबर 2020 के 15:28 बजे भइल रहल।


उत्तरो प्रदेश में सुलगे लागल बा बदलाव के आगि – Anjoria\nDec 11, 2010 नीतीश, बदलाव के आगि, मायावती, लालू, सोशल इंजियनरिंग\nबसपा सुप्रीमो मायावतीओ सड़क के ओहि ढलान का ओरि जात बाड़ी जवना पर चलत लालू यादव आ राबड़ी देवी के पराभव भइल. उनकर गलत रणनीतिए के परिणाम बा कि उनका दोस्तन के संख्या लगातार कम हो रहल बा आ दुश्मनन के लिस्ट लमहर होत जात बा. विरोधी नेतवन के त ऊ मौका-बेमौका फटकारते रहेली, मीडियो से उनुकर कमे बनेला. इहे वजह बा कि कई बेर सरकार के निमनो काम के जानकारी जनता के ना हो पावे. आ अब त उनुका संवैधानिक संगठननो में खोट लउके लागल बा.\nजानकार कहतारें कि बसपा सुप्रीमो के ई बाति कबो नीक ना लागे कि उनुका कामकाज के तरीका में केहू दोसर दखलंदाजी करे. जे अइसन कइल चाहेला ओकरा के ऊ आपन दुश्मन मान लेबेली. जवन समाज मायावती के सिद्धांत से जागल रहे, उतान भइल रहे ओहिजो अब विरोध की चिनगारी शोला बने जा रहल बा.\nबिहार में आ गइल बदलाव के सभे देखल. असल में बदलाव के हीरो कवनो नेता ना बलुक राज्य के जनता बिया जवना में तरक्की के ललक जाग उठल बा. ई तरक्की के एगो सिलसिला ह जवन इतिहास का चक्का का तरह चलते जाला – खास तौर से लोकतंत्र में.\nजब लोकतंत्र काम कइल शुरू करेला त शुरुआती बिंदू बहुते छोट छोट प्रतीकात्मक बदलावन में होला. पहिला बेर वोट में बरोबरी के हक मिलल आ ओकरा के लागू करवा लिहले सबले बड़ बाति हो जाला. एह पैमाना पर खरा उतरहीं में भारत के दसियन साल लाग गइल. ओह दौरान एक-एक करके ऊ लोग सियासत आ ओकरा मार्फत सशक्तीकरण के हिस्सा बनेलें जिनकर कबो कवनो आवाज ना रहे. ओह दौर में ठोस अर्थ व्यवस्था ओतना मायने ना राखे जतना सोशियॉलजी भअ सियासत. मसलन इंदिरा गांधी खातिर गरीबी हटावल ओतना जरुरी ना रहल जतना “गरीबी हटाओ” के नारा लगाके अपना प्रजा में मेहरबानी के अहसास पैदा कइल रहे.\nभारत में लोकतंत्र के भीतर सोशल इंजीनियरिंग के यह सिलसिला बेहद लमहर चलल. कहल चाहीं कि अब 55-60 साल बाद ई पूरा होत लउकत बा. दुनिया में कहीं एकर मिसाल ना मिलर काहे कि कवनो दोसर देश अतना बड़, अतना बेढब, आ अतना गैर-बराबरी वाला नइखे.\nजब ई सिलसिला एगो सिवान पर चहुँप जाला, जइसन कि अब हो रहल बा, पूरा देश में तमाम पिछड़ल लोग खुलके वोट देबे लागल बा. उनका दम पर भा उनका नाम पर सरकार बने लागल बाड़ी सँ. जाति के मुद्दा सबसे सफल बनि गइल बा आ जाति में से हीनता के पुरानका अहसास खत्म होखे लागल बा त जाति के सियासत के चमक कम होखे लागल बा. हर फारमूला आपन “एक्सपाइरी डेट” साथही ले के चलेला. जब सामाजिक लक्ष्य हासिल हो जाले त लोग सियासत के दोसरे मतलब खोजे लागेलें जवना के नाम ह राजकाज. ऊ पूछे लागेलें – रउरा हमनी के का दिहनी ? का देबे वाला बानी ? का दिहल चाहत बानी ? उनुका तब महज नारा दे के ना ललचावल जा सके. ऊ ठोस जमीनी बदलाव देखल चाहे लागेलें. ऊ सपना देखे लागेलें. आ अपना तरक्की खातिर कवनो दलितो युवक ओतने जिद्दी हो जाला जतना कवनो सवर्ण युवक.\nबिहार में ई जिद सियासत में झलके लागल बा. बाकिर बड़हन सवाल ई बा कि अइसन उत्तर प्रदेश में अबले काहे ना भइल ? यूपी त कई मामिला में बिहारो से विकसित राज्य ह आ ओहिजा ई कुदरती बदलाव पहिलही हो जाये के चाहत रहे ? यूपी में कम-से-कम एक बेर बदलाव खातिर सियासत के चाल तरक्की के भूख के बनावे के पड़ी, ओकरा से साजिश रचे के होखी. बदस्मती से ई कहल मुश्किल बा कि आगा अइसन हो जाई. बिहार के संयोग से नीतीश मिल गइलें, यूपी के के भेंटाई ?\nबाकिर आखिरकार सब कुछ पब्लिक के मर्जी आ ओह सपना के ताकत से तय होखे के बा जवना ला हर चीज के बदले पड़ रहल बा. जब पूरा देश, पूरा दुनिया, हर रवायत, हर ताकत ओकरा सोझा मूड़ी नवइले बा त यूपी आ ओकर सियासत भला कवन चीज हऽ ? नामुमकिन साबितो हो जाईं त उम्मीद पलला में हर्जे का बा ? अबकि यूपी में बदलाव के बारी बा.\nपेट से जुड़ले बिना भोजपुरी के विकास नइखे होखे वाला


नीतीश के दोहरा चरित्र के पर्दाफाश हो गईल, का जेल से बाचे खाती रउआ जनादेश के चीरहरण कईले रही: तेजस्वी\nलोकसभा चुनाव 2019 के अंतिम चरण के प्रचार के दौरान बिहार में राजनीतिक बयानबाजी तेज हो गईल बा। राजद नेता तेजस्वी यादव मुख्यमंत्री नीतीश कुमार प जबानी हमला बोलत कहले कि नीतीश जी हार के बौखलाहट में अब खुलेआम मंच से छाती पीट के धमकी देतारे कि लालू जी के कबहू जेल से बहरी ना आवे देब। उ साल 2015 में लालू जी के गोड़ (पैर) प काहें गिरल रहले? का जेल से बचे खाती उ (नीतीश) जनादेश के चीरहरण कईले रहले?\nतेजस्वी यादव ट्वीट में कहले कि, "नीतीश जी हार के बौखलाहट में अब खुलेआम मंच से छाती पीट के धमकी देतारे कि लालू जी के कबहू जेल से बहरी ना आवे देब। मतलब मानतारे कि उ अपना गुर्गा के संगे साजिश रच के लालू जी के जेल भेजले।"\nराजद नेता अगिला ट्वीट में कहले कि, "नीतीश जी, आपके दोहरा चरित्र के पर्दाफाश हो चुकल बा। नीतीश जी, संविधान के तनिकों ज्ञान बा त पता क लिहि कि निचला अदालत से ऊपर बाकियों अदालत बा। हम रउआ निहन जमीर अवुरी जनादेश ना बेचेनी। हम फासीवादी से डट के लड़ेनी आ जीतेनी। रउआ साल 2015 में काहे लालू जी के गोड़ में गिरल रही? का जेल से बाचे खाती रउआ जनादेश के चीरहरण कईले रही?\nमालूम रहे कि सोमवार के मुख्यमंत्री नीतीश कुमार नालंदा में एगो रैली में राजद प जोरदार हमला बोलले रहले। लालू यादव के बिना नाम लिहले नीतीश कुमार ताना मारत कहले कि उनुका खाती समूचा बिहार परिवार बाटे, जबकि, कुछ लोग खाती पति-पत्नी अवुरी बच्चा ही पूरा परिवार ह।\nनीतीश कहले कि 13 साल पहिले बिहार में जंगलराज रहे आज कानून के राज बा। उ विपक्ष प हमला बोलत कहले कि उ कबहू विपक्षी के प्रति अपशब्द के इस्तेमाल नईखन कईले। अमर्यादित भाषा उनुका संस्कार में नईखे।\nFirst Update: 14 May, 2019 03:41 PM


मुजफ्फरपुर में नेशनल साइकिल रेस – टटका खबर\nमुजफ्फरपुर में नेशनल साइकिल रेस\nमुजफ्फरपुर में आजु से सतरहवीं नेशनल रोड रेस साइकिल चैम्पियनशिप के शुरूआत होखे वाला बा जवना के उद्घाटन मुजफ्फरपुर जोन के आईजी गुप्तेश्वर पाण्डेय करीहें. एह प्रतियोगिता में बिहार का अलावे सेना, रेलवे, केरल, पंजाब पुलिस आ महाराष्ट्र के टीम हिस्सा लेत बाड़ी सँ.\nTags: साइकिल रेस